27/11/2014 | Administración Autonómica
Xunta de Galicia
Consellería de Traballo e Benestar
Xefatura Territorial da Coruña
Servizo de Relacións Laborais
Resolución da Xefatura Territorial da Coruña pola que se ordena o rexistro e publicación do colectivo de traballo do persoal laboral do Concello de Arzúa

Visto o expediente do onvenio Colectivo de traballo do PERSOAL LABORAL DO CONCELLO DE ARZUA (código n.º 15100382012014), que foi subscrito pola Comisión negociadora o día 4 de xullo de 2014, e ratificado polo Pleno da Corporación o 9 de setembro de 2014, de conformidade co disposto no artigo 90.º.2 e 3.º do Real decreto legislativo 1/1995, do 24 de marzo, polo que se aproba o texto refundido da lei do Estatuto dos traballadores, co establecido no Real decreto 713/2010, do 28 de maio, sobre rexistro e depósito de convenios e acordos colectivos de traballo, e na Orde do 29 de outubro de 2010 pola que se crea o Rexistro de Convenios e Acordos Colectivos de Taballo da Comunidade Autónoma de Galicia, e en aplicación do disposto polo artigo 38 da Lei 7/2007, do 12 de abril, do Estatuto Básico do Empregado Público ESTA XEFATURA DE TRABALLO E BENESTAR ACORDA: 1.º.–Ordenar a súa inscrición no Rexistro de Convenios e Acordos Colectivos de Traballo da Comunidade Autónoma de Galicia.2.º.–Dispoñer a súa publicación no Boletín Oficial da Provincia da Coruña. A Coruña, a 11 de novembro de 2014. Xefa territorial M.ª PILAR CARIDAD ALONSO CONVENIO COLECTIVO PARA O PERSOAL LABORAL AO SERVIZO DO CONCELLO DE ARZÚA ÍNDICE CAPÍTULO I. DISPOSICIÓNS XERAIS (arts.1, 2, 3, 4, 5, 6, 7, 8, 9, 10, 11, 12) CAPÍTULO II. SEGUIMENTO E CONTROL (arts.13, 14) CAPÍTULO III. SOLUCIÓN EXTRAXUDICIAL DE CONFLITOS COLECTIVOS (art.15) CAPÍTULO IV. DEREITOS SINDICAIS SECCIÓN 1.ª. DO DEREITO Á ACTIVIDADE SINDICAL (arts.16, 17, 18, 19) SECCIÓN 2.ª. DAS SECCIÓNS SINDICAIS (arts.20, 21, 22, 23, 24) SECCIÓN 3.ª. DO DEREITO Á REPRESENTACIÓN COLECTIVA (arts.25, 26, 27, 28) SECCIÓN 4.ª DO DEREITO DE REUNIÓN (arts.29, 30, 31, 32) SECCIÓN 5.ª DOS DEREITOS DE NEGOCIACIÓN E PARTICIPACIÓN COLECTIVA (arts.33, 34, 35, 36) SECCIÓN 6.ª. DO DEREITO DE FOLGA (art.37) CAPÍTULO V. DEREITOS, DEBERES E CÓDIGO DE CONDUCTA DOS EMPREGADOS MUNICIPAIS (arts.38, 39) CAPÍTULO VI. CALIDADE DOS SERVIZOS E ABSENTISMO LABORAL (art.40) CAPÍTULO VII. CALENDARIOS LABORAIS, XORNADAS E HORARIOS (arts.41, 42, 43, 44, 45, 46, 47, 48, 49, 50) CAPÍTULO VIII. VACACIÓNS, PERMISOS, LICENCIAS E EXCEDENCIAS (arts.51, 52, 53, 54) CAPÍTULO IX. SELECCIÓN, PROMOCIÓN INTERNA E PROVISIÓN DE POSTOS DE TRABALLO. SECCIÓN 1.ª INSTRUMENTOS DE ORDENACIÓN (art.55,56) SECCIÓN 2.ª SELECCIÓN E ACCESO (arts.57, 58, 59) SECCIÓN 3.ª PROMOCIÓN INTERNA (arts.60, 61, 62, 63) SECCIÓN 4.ª PROVISIÓN DE POSTOS DE TRABALLO (arts.64, 65, 66, 67, 68, 69, 70) CAPÍTULO X. INCOMPATIBILIDADES (art.71) CAPÍTULO XI. NORMALIZACIÓN LINGÜÍSTICA (art.72) CAPÍTULO XII. SISTEMA RETRIBUTIVO (arts.73, 74, 75, 76, 77, 78) CAPÍTULO XIII. ACCIÓN SOCIAL (arts.79, 80, 81, 82, 83) CAPÍTULO XIV. RÉXIME DISCIPLINARIO (art.84) CAPÍTULO XV. FORMACIÓN NAS ENTIDADES LOCAIS (arts.85, 86) CAPÍTULO XVI. SAÚDE E SEGURIDADE (arts.87, 88, 89, 90, 91, 92, 93, 94, 95) DISPOSICIÓNS ADICIONAIS DISPOSICIÓN ADICIONAL PRIMEIRA. CONSOLIDACIÓN DE EMPREGO TEMPORAL E PROCESOS DE FUNCIONARIZACIÓN DISPOSICIÓN ADICIONAL SEGUNDA DISPOSICIÓN ADICIONAL TERCEIRA DISPOSICIÓN TRANSITORIA DISPOSICIÓN FINAL ANEXO I. TÁBOA RETRIBUTIVA CAPÍTULO I.–DISPOSICIÓNS XERAIS Artigo 1.–Representación e lexitimidade. As partes que concertan este acordo son o Concello de Arzúa, no exercicio da súa autonomía local, e o Comité de Empresa do Concello de Arzúa, en representación do seu persoal laboral, constituídas en mesa de negociación ao abeiro do previsto no Estatuto dos traballadores, aprobado por R. D. Lexislativo 1/1995, do 24 de marzo, na Lei Orgánica 11/1985, do 2 de agosto, de liberdade sindical e demais normativas de aplicación. Artigo 2.–Ámbito territorial. O presente convenio será de aplicación no ente territorial Concello de Arzúa e na totalidade de organismos e entes públicos que formen ou poidan formar parte do mesmo. Artigo 3.–Ámbito de aplicación persoal. O presente convenio aplicarase integramente ao Persoal que preste servicios no Concello de Arzúa en réxime de contratación laboral ou que se incorpore durante a vixencia do mesmo, independentemente da duración e tipo de contrato, en todo aquilo que sexa compatible coa natureza da súa relación de emprego. Artigo 4.–Ámbito temporal, vixencia e denuncia.1. O presente convenio colectivo entrará en vigor ao día seguinte da súa publicación no Boletín Oficial da Provincia, abarcando o seu período de vixencia ata o 31 de decembro de 2016, data na que se entenderá prorrogado por anualidades de non existir denuncia dalgunha das partes ata a entrada en vigor do novo convenio que substitúa ao anterior trala oportuna negociación.2. O convenio considerarase denunciado cando así o faga calquera das partes por escrito con tres meses de antelación á finalización da súa vixencia ou de calquera prórroga, a fin de iniciar as negociacións e deliberacións do novo convenio, en data non posterior a un mes contado a partir da data de denuncia. Artigo 5.–Obxecto. O presente convenio regula e facilita o normal desenvolvemento das relacións de traballo dentro do seu ámbito de aplicación e derroga as normas iguais ou de inferior rango no que se opoñan ao seu contido. Artigo 6.–Carácter. O convenio ten un carácter necesario e indivisible para todos os efectos, no sentido de que as condicións pactadas neste constitúen un todo orgánico e unitario, e para os efectos da súa aplicación práctica serán consideradas globalmente. Artigo 7.–Condicións máis beneficiosas. Enténdese este convenio como o marco global máis favorable. A Comisión de Seguimento e Interpretación estudará, caso por caso, a aplicación a persoas determinadas de condicións laborais máis beneficiosas que estean recoñecidas con anterioridade á entrada en vigor do convenio. As melloras que se establezan noutras normas que afecten o persoal o servizo das administracións publicas, sexan do ámbito autonómico ou estatal, serán de aplicación ao persoal do Concello de Arzúa, consonte ao principio de norma máis favorable ou condición máis beneficiosa, sen prexuízo das actualizacións e adaptacións a que fai referencia o artigo 13.2d deste convenio. Artigo 8.–Irrenunciabilidade. Terase por nula e por non feita a renuncia por parte dos traballadores de calquera beneficio establecido no convenio. Así mesmo, unha vez aplicado este convenio, considerarase nulo e sen ningún efecto calquera, resolución ou cláusula que impliquen condicións menos beneficiosas para o persoal obxecto do mesmo. Artigo 9.–Aplicación favorable. Como norma xeral, unha vez aplicado o convenio, e trala consulta á comisión paritaria de control e seguimento, tódalas condicións establecidas no mesmo, en caso de dúbida, ambigüidade ou escuridade, en canto ao seu sentido e alcance, terán que ser interpretadas e aplicadas do xeito que resulte máis beneficioso para os traballadores, con sometemento pleno á lei e ao dereito. Artigo 10.–Aplicación directa. As partes signatarias do convenio comprométense á aplicación directa deste e a non promover cuestións que puideran supoñer modificacións das condicións pactadas no texto. Artigo 11.–Publicidade do convenio. Con independencia da súa publicación no Boletín Oficial da Provincia a publicidade do presente texto farase por conta do Concello de Arzúa, dando coñecemento do mesmo a todos os empregados. Artigo 12.–Conflitividade laboral. Antes de adoptar medidas disciplinarias ou actitudes conflitivas de carácter colectivo, as partes asinantes do convenio comprométense a esgotar a vía do diálogo dentro da propia institución, acudindo á Comisión paritaria. CAPÍTULO II.–SEGUIMENTO E CONTROL Artigo 13.–Comisión paritaria de control e seguimento.1. Dentro dos quince días seguintes á entrada en vigor deste convenio, constituírase unha Comisión paritaria de control e seguimento, integrada por 3 representantes da Corporación e 3 representantes do Comité de empresa ou, no seu defecto, dos sindicatos máis representativos. Cada unha das partes nomeará un voceiro. A comisión reunirase a petición dunha das partes no prazo de 15 días e, con carácter extraordinario, cando as circunstancias así o fagan preciso. Cando existan discrepancias referidas á interpretación xurídica das materias contidas no presente acordo, as partes poderán nomear de mutuo acordo un mediador que, unha vez aceptado o cargo, terá obriga de presentar no prazo de 4 días o seu ditame, que será vinculante. Os procedementos para dirimir discrepancias son os referidos no artígo 15 deste texto.2. A Comisión paritaria de control e seguimento terá as seguintes funcións: a) Interpretar a totalidade dos artigos e cláusulas do convenio. b) Vixiar o cumprimento do pactado e denunciar, no seu caso, os incumprimentos. c) Estudar, propor e, cando proceda, resolver aquelas cuestións ou reclamacións que, de común acordo, lle sexan sometidas polas partes. d) Actualizar o contido do presente convenio para adaptalo ás modificacións que poidan derivarse de cambios normativos ou de acordos ou pactos subscritos entre as administracións públicas e os sindicatos. e) Facer o seguimento e, no seu caso, desenvolvemento da aplicación do convenio. A tal efecto a Comisión emitirá, cando o considere conveniente, un informe sobre estes extremos. f) Asegurar a non discriminación da muller, controlando a igualdade de trato, os posibles abusos, agresións de orde sexual, laborais, físicas ou psíquicas, tanto por parte dos compañeiros de traballo, como dos superiores. g) Impedir a realización de toda conduta abusiva ou de violencia psicolóxica que se realice de xeito sistemático sobre un traballador, manifestada especialmente a través de reiterados comportamentos, palabras ou actitudes que lesionan a dignidade ou integridade psíquica do mesmo e que poñan en perigo ou degraden as súas condicións de traballo. h) Aprobar un regulamento interno no que se concretará o seu réxime de funcionamento e as funcións a desenvolver. i) Calquera outra función que expresamente se lle atribúa no Convenio ou que, de común acordo, as partes consideren convinte. Artigo 14.–Réxime de funcionamento.1. A comisión paritaria reunirase con carácter ordinario semestralmente e de xeito extraordinario cando o solicite polo menos o 50% dos seus compoñentes.2. A comisión paritaria poderá utilizar os servizos ocasionais ou permanentes de asesores, con voz pero sen voto.3. A comisión paritaria contará cun secretario, que será un técnico designado polo Concello e que actuará na mesma con voz pero sen voto.4. As convocatorias das sesións da Comisión paritaria realizaraas o secretario, co visto e prace dos voceiros, mediante citación por escrito na que conste, lugar data e hora, así como a orde do día. A convocatoria enviarase ás partes cunha antelación mínima de sete días hábiles, respecto da data prevista de celebración, no caso de sesións ordinarias, e dous días naturais para o caso de sesións extraordinarias.5. A orde do día das sesións da comisión será fixada polo secretario, co visto e prace dos voceiros.6. Para que as sesións da Comisión paritaria poidan celebrarse validamente será precisa a asistencia de, polo menos, o 51% dos seus membros, así como do secretario ou de quen o substitúa no cargo.7. Os acordos deberán adoptarse por mais do 50% de cada unha das dúas representacións, sendo de carácter obrigatorio e vinculantes para ambas partes.8. De cada xuntanza e ao seu remate, o secretario da comisión redactará a correspondente acta na que haberá de constar o lugar, data e hora de comezo e remate da reunión, nomes e apelidos dos presentes, os asuntos tratados, os acordos adoptados cun resumo das opinións emitidas e a expresión dos votos. A correspondente acta así redactada pasarase inmediatamente á aprobación e sinatura de tódolos asistentes.9. As actas das sesións arquivaranse nun rexistro que custodiará o secretario, baixo a súa responsabilidade, tendo que expedir as certificacións oportunas dos acordos que as referidas actas conteñan, cando así se reclame por parte lexitimamente interesada.10. Cando ámbalas partes así o consideren, crearanse comisións de traballo específicas para tratar temas concretos e predeterminados. Estas comisións elaborarán ditames que logo serán presentados á Comisión paritaria, non sendo estes vinculantes senón meramente informativos.11. As comunicacións oficiais da Comisión verificaranse sempre directamente e por escrito, sen que poidan admitirse traslados e reproducións a través doutras instancias.12. Como enderezo da Comisión Paritaria de Control e Seguimento, para os efectos de notificacións, reunións e correspondencia, fíxase a súa sede na Casa Consistorial do Concello.13. O empregado público que obstaculizase o labor da Comisión Paritaria Mixta será obxecto de requirimento en forma ó respecto por parte do alcalde da Entidade Local onde preste servizos e, no caso de persistir na actitude, incorrerá en falta grave de insubordinación. CAPÍTULO III.–SOLUCIÓN EXTRAXUDICIAL DE CONFLITOS COLECTIVOS Artigo 15.–Solución extraxudicial de conflitos colectivos.1. O Concello de Arzúa e o Comité de Empresa acordan como mecanismo de resolución e mediación nos posibles conflitos colectivos ou discrepancias significativas e insolubles, o diálogo e a negociación.2. Esgotadas as vías de negociación e diálogo, a resolución extraxudicial de conflitos deberá levarse a cabo por procedementos de mediación e arbitraxe.3. No caso de non haber acordo entre as partes da Comisión paritaria nun prazo máximo de tres meses dende o inicio dun conflito, estas poderán someter as súas diferenzas ao AGA (Acordo interprofesional galego sobre procedementos extraxudiciais para a solución de conflitos colectivos de traballo). A mediación será obrigatoria cando o solicite unha das partes. Neste caso as propostas de solución que ofrezan o mediador ou mediadores poderán ser libremente aceptadas ou rexeitadas polas partes.4. Mediante o procedemento de arbitraxe as partes poderán acordar de mutuo acordo encomendar a un terceiro a resolución de calquera conflito, comprometéndose de antemán a aceptar o contido desta.5. O acordo logrado a través da mediación ou da resolución de arbitraxe terá a mesma eficacia xurídica e tramitación que os pactos e acordos regulados por Lei, sempre que quen adoptase o acordo ou subscrito o compromiso arbitral tivese a lexitimación que lles permita acordar, no ámbito do conflito, un pacto ou acordo conforme ao previsto pola lei.6. Estes acordos serán susceptibles de impugnación. Especificamente caberá recurso contra a resolución arbitral no caso de que non se observaran no desenvolvemento da actuación arbitral os requisitos e formalidades establecidos para o efecto ou cando a resolución versase sobre puntos non sometidos á súa decisión, ou que esta contradiga a legalidade vixente.7. A utilización destes sistemas efectuarase conforme aos procedementos que regulamentariamente sexan determinados tralo acordo co Comité de empresa conforme ao regulado actualmente a este respecto. En todo caso, o esgotamento do procedemento previo ante a Mesa, os procedementos de solución de conflictos e de conciliación e mediación, así como de arbitraxe seguirán o Acordo Interprofesional Galego sobre Procedementos Extraxudiciais de solución de conflictos de traballo, segundo o publicado no DOG de 4 de maio de 1995. CAPÍTULO IV.–DEREITOS SINDICAIS SECCIÓN 1.ª.–DO DEREITO Á ACTIVIDADE SINDICAL Artigo 16.–Dereito á sindicación.1. O persoal laboral do Concello de Arzúa ten dereito a sindicarse libremente en defensa e promoción dos seus intereses profesionais, económicos e sociais.2. O dereito á libre sindicación comprende o dereito a afiliarse ao sindicato da súa elección, a separarse do que estivese afiliado, non podendo ninguén ser obrigado a afiliarse a un sindicato, e a elixir libremente aos seus representantes. Artigo 17.–Protección para o exercicio do dereito a actividade sindical.1. O Concello proporcionará a axeitada protección ao persoal ao seu servizo contra todo acto antisindical que implique discriminación ou demérito relacionado co seu emprego.2. A dita protección exercerase especialmente contra todo tipo de accións ou actuacións que persigan: a) Influír nas condicións de emprego do traballador para que este se afilie ou non a unha central sindical, que deixe de ser membro dela, ou que renuncie á actividade sindical. b) Fustrigar ou relegar a calquera traballador no seu lugar de traballo, ou prexudicalo de calquera xeito a causa da súa pertenza a unha central sindical ou da súa participación nas actividades sindicais. c) Condicionar o emprego público á esixencia de afiliación ou non a calquera central sindical, ou á esixencia de causar baixa na mesma. Artigo 18.–Exercicio da actividade sindical.1. Os empregados do Concello teñen dereito a dedicarse á acción sindical no lugar, tempo e forma previstos na Lei Orgánica 11/1985, de 2 de agosto, de liberdade sindical, así como no Real Decreto Lexislativo 1/1995, do 24 de marzo, polo que se aproba o Estatuto dos Traballadores, así como en calquera outra norma que sexa de aplicación.2. Para estes efectos, entenderase como ámbito material inmediato para a acción sindical no Concello os centros de traballo, considerándose como tales, tanto o propio de cada traballador como calquera outra dependencia, establecemento ou local pertencente ao Concello, aínda que se encontre situado en sede distinta. Artigo 19.–Respecto ás necesidades do servizo. Os dereitos recoñecidos aos empregados municipais neste capítulo, exercitaranse co debido respecto ás persoas e bens, procurando sempre non interferir na boa marcha do traballo e na atención ás necesidades do servizo. SECCIÓN 2.ª.–DAS SECCIÓNS SINDICAIS Artigo 20.–Dereito a constituír seccións sindicais. Os empregados públicos do Concello afiliados a centrais sindicais legal e validamente constituídas e recoñecidas poderán constituír seccións sindicais de conformidade co establecido no presente capítulo e coa lexislación vixente. Artigo 21.–Constitución das seccións sindicais. Para a atribución das garantías, facultades, funcións e competencias recoñecidas neste convenio, as seccións sindicais deberán acreditar que as centrais sindicais ás que pertencen obtiveron polo menos o 10% dos votos nas eleccións dos órganos de representación do persoal celebradas no Concello, ou que teñen a condición de centrais sindicais mais representativas, de conformidade co previsto na LOLS. Artigo 22.–Atribucións das seccións sindicais. As seccións sindicais terán, entre outras, as seguintes facultades, garantías, funcións e competencias: a) Representar e defender os intereses da central sindical a que pertencen e dos afiliados da mesma. b) Posuír e exercer a través dos correspondentes comités, delegados ou representantes sindicais, a representación legal para asuntos sociolaborais de todos e cada un dos seus afiliados, sen prexuízo doutras formas legais de representación que puidesen recabar os mesmos. A atribución de representación ás seccións sindicais implica, entre outras facultades, a de realizar calquera clase de intervención, pedimento, reivindicación ou reclamación de índole sociolaboral, por escrito ou mediante comparecencia, en nome e representación de calquera afiliado, sen menoscabo do exercicio individualizado das mesmas que puidese realizar este. c) Recibir, do xeito previsto na normativa vixente, a máis completa información en todos os asuntos do persoal Concello por medio dos seus delegados. d) Recoller as diversas reivindicacións sociolaborais do persoal ao servizo do Concello e propoñelas ás autoridades ou órganos correspondentes, diante dos órganos de representación dos traballadores, ou da asemblea xeral. e) Informarse por iniciativa propia de todas as cuestións que afecten ao persoal do Concello. Para estes efectos, os delegados ou representantes sindicais poderán ter acceso a toda a documentación relativa a ditas cuestións, previa autorización da Alcaldía, dentro dos límites legais, así como da reserva e o non abuso, garantindo o Concello a consulta ou reprodución gratuíta daqueles que se consideren precisos para o exercicio da actividade sindical, sen prexuízo das garantías que se consideren oportunas para evitar o extravío dos documentos, así como das responsabilidades legais en que os solicitantes puidesen incorrer por incumprimento do deber de reserva profesional e sindical. f) Exhibir e difundir libremente, en horas e lugares de traballo, calquera tipo de información, prensa, propaganda e publicacións de carácter sindical ou de interese laboral ou profesional. Para iso, o Concello disporá da colocación, as súas expensas, de taboleiros de anuncios sindicais para a exposición e divulgación de calquera documentación do tipo anteriormente reseñado en todos os centros de traballo pertencentes ao Concello, en lugares adecuados e visibles. O número, tamaño e distribución dos taboleiros, será o adecuado ás dimensións e estrutura do centro, de xeito que se garanta a máis ampla publicidade e accesibilidade ao que se expoña. g) Convocar e celebrar reunións e asembleas, tanto de afiliados como de todo ou parte do persoal nos mesmos termos previstos para os funcionarios na Lei 7/2007, de 12 de abril do Estatuto Básico dos Empregados Públicos. h) Empregar asesores en calquera actividade que realicen no exercicio das súas competencias. i) Para recadar as cotas sindicais, a sección sindical poderá acordar co Concello o seu desconto en nómina, logo da autorización dos seus afiliados. j) Presentar e negociar perante os órganos resolutorios correspondentes cantos asuntos procedan en materia de condicións de traballo, seguridade e saúde laboral, réxime de asistencia, seguridade e previsión social, no que sexa competencia do Concello e de conformidade coa regulamentación relativa aos dereitos de negociación e participación que se recollen na lei e no presente convenio. k) Expresar libremente opinións respecto das materias relativas á súa esfera de actividade sindical. l) Proporcionar asistencia e defensa, e obter audiencia no suposto de seguirse procedemento disciplinario contra calquera dos seus afiliados, sen prexuízo do dereito individual de audiencia, regulada no dito procedemento. Artigo 23.–Delegados sindicais.1. As seccións sindicais que obtivesen un 10% dos votos nas eleccións ao Comité de empresa terán dereito a elixir un delegado sindical. As seccións sindicais dos sindicatos que non acadase a dita porcentaxe estarán representadas por un so delegado sindical.2. Os delegados sindicais terán as seguintes funcións e dereitos: a) Exercitar as competencias atribuídas á sección sindical que representan. b) Autentificar coa súa firma o que a súa sección sindical expoña nos taboleiros de anuncios. c) Convocar as reunións da sección sindical. d) Exercer en nome e representación da súa sección sindical cantas accións xudiciais ou administrativas requira o cumprimento da súa función. e) Serlle admitida a súa abstención ou escusa no suposto de ser designado como instrutor ou secretario nun expediente disciplinario. f) Dispoñer, sen menoscabo das súas retribucións, do mesmo número de horas sindicais que os membros dos órganos de representacións dos traballadores dentro da xornada de traballo, sen prexuízo das que lle poidan corresponder por ser tamén membro dos mesmos. Artigo 24.–Sixilo profesional. Tanto os delegados de persoal, como as seccións sindicais no seu conxunto observarán sixilo profesional no exercicio das súas funcións en todas aquelas materias sobre as que o Concello sinale expresamente o carácter reservado. En todo caso, ningún tipo de documento entregado polo Concello ás seccións sindicais e aos seus delegados poderá ser utilizado fóra do estrito ámbito municipal e para fins distintos dos que motivaron a súa entrega. SECCIÓN 3.ª.–DO DEREITO Á REPRESENTACIÓN COLECTIVA Artigo 25.–O Comité de Empresa. O Comité de empresa é o órgano de representación específico do conxunto do persoal laboral do Concello de Arzúa, constituído validamente logo das eleccións sindicais, sen prexuízo da representación que corresponda aos delegados e seccións sindicais en relación cos seus afiliados/as. A composición, estrutura orgánica e funcionamento dos órganos de representación serán as que se determinen na lexislación ao respecto e nos seus propios regulamentos. Artigo 26.–Garantías e facultades. Os membros do Comité de empresa terán as seguintes garantías e facultades: a) Audiencia do órgano ao que pertencen no suposto de seguirse procedemento disciplinario a un traballador, sempre que exista pedimento expreso neste senso por parte do inculpado. b) Expresar individual ou colexiadamente con liberdade as súas opinións nas materias relativas á esfera da súa representación, podendo confeccionar, publicar e distribuír información de interese profesional, laboral ou social. Para estes efectos, o Concello facilitará aos órganos de representación idénticos medios que os sinalados para as seccións sindicais. c) Non ser trasladados, sancionados nin discriminados no seu traballo, promoción económica ou profesional, durante o exercicio das súas funcións nin dentro dos dous anos seguintes á expiración do seu mandato por razón do desempeño da súa representación. d) Dispor dun crédito de 15 horas mensuais retribuídas para o exercicio das súas funcións. Para estes efectos non se computarán as horas empregadas en xuntanzas con representantes do equipo de goberno, cando aquelas se celebren a petición deste. A comunicación de utilización do crédito horario farase, sempre que sexa posible, con 24 horas de antelación ao responsable de persoal” e) Poderanse acumular nun ou varios membros do Comité de empresa ou delegados as horas sindicais correspondentes a outros delegados do mesmo sindicato ou membros dos órganos de representación, sen rebasar o máximo total, podendo quedar relevado ou relevados do traballo, sen prexuízo da súa remuneración. f) Utilizar un local facilitado polo Concello, na medida das súas posibilidades e previa solicitude, para actividades sindicais cunhas características e equipamento que satisfagan as diversas necesidades que en canto a capacidade, dotación, material e situación física puidesen presentarse. Este local será compartido coas seccións sindicais. g) Seralles admitida a súa abstención ou escusa no suposto de ser designados como instrutores ou secretarios nun expediente disciplinario. Artigo 27.–Competencias. Sen prexuízo do previsto no Estatuto dos Traballadores o Comité de empresa terá as seguintes competencias: a) Recibir, do xeito previsto na normativa vixente, a máis completa información en todos os asuntos de persoal do Concello. b) Coñecer os contratos laborais que o Concello asine. Para isto o Concello entregará aos órganos de representación sindical unha copia básica de todos os contratos. c) Propoñer e negociar perante os correspondentes órganos resolutorios do Concello cantos asuntos procedan en materia de condicións de traballo, seguridade e saúde laboral, réxime de asistencia, seguridade e previsión social, no que sexa competencia do Concello. d) Ser oídos na fase preparatoria do proceso de formación da vontade administrativa orientada á adopción de acordos en materia de persoal, consonte co previsto no presente capítulo e na normativa de xeral aplicación, sen prexuízo da preceptiva negociación sobre os asuntos indicados no presente convenio e na lexislación vixente. Artigo 28.–Capacidade e sixilo profesional.1. Recoñéceselle ao comité de empresa capacidade para exercer accións administrativas ou xudiciais en todo o relativo ao ámbito das súas competencias, por decisión maioritaria dos seus membros.2. En canto ó deber de manter sixilo no exercicio das súas funcións, aos membros do Comité de empresa e ao propio comité seranlles de aplicación as regras previstas neste convenio para as seccións sindicais e os seus delegados. SECCIÓN 4.ª.–DO DEREITO DE REUNIÓN Artigo 29.–Dereito de reunión. Os traballadores do Concello de Arzúa poderán exercitar o dereito de reunión cos requisitos e condicións sinaladas nesta sección e na demais normativa de aplicación. Artigo 30.–Lexitimación para o exercicio. Están lexitimados para convocar reunións: ● O Comité de empresa. ● Os delegados de persoal. ● As organizacións sindicais, directamente ou a través dos delegados sindicais. ● Un número de traballadores non inferior ao 33%. Artigo 31.–Do lugar e momento da reunión.1. O Concello terá a potestade de autorizar reunións no centro de traballo dentro da xornada laboral ata un máximo de 36 horas. Destas, dezaoito horas corresponderán ás seccións sindicais e o resto aos órganos de representación do persoal.2. En período electoral as candidaturas que se presenten poderán convocar e celebrar asembleas de persoal dentro da xornada laboral, por un tempo máximo para todas elas de 4 horas en cada centro de traballo, as reunións deberán de ser celebradas no tramo final da xornada.3. Non existirá ningún tipo de limitación para celebrar reunións fóra da xornada de traballo, sempre que se garanta a seguridade das instalacións ou dependencias que deberán ser previamente solicitadas con tempo suficiente.4. En calquera caso, a celebración da reunión non prexudicará a prestación dos servizos.5. O Concello facilitará, na medida das súas posibilidades, os locais adecuados para que as reunións poidan celebrarse. Artigo 32.–Convocatoria da reunión. Os requisitos para celebrar unha reunión ou asemblea de persoal dentro das instalacións de titularidade municipal son os seguintes: a) No caso de que sexa fóra da xornada de traballo se comunicará por escrito a súa celebración con dous días hábiles, e solicitarase por escrito a autorización se é dentro da xornada de traballo con cinco días naturais de antelación. b) Indicar no escrito: 1. Día, hora e lugar de celebración.2. Colectivo ao que se convoca.3. Orde do día.4. Identificación dos asinantes, que deberán estar lexitimados para convocar a reunión consonte o disposto neste capítulo c) As reunións entenderanse autorizadas e poderán celebrarse sen outro requisito se a autoridade competente non formula obxeccións á mesma mediante resolución motivada cando menos vintecatro horas antes da celebración. SECCIÓN 5.ª.–DOS DEREITOS DE NEGOCIACIÓN E PARTICIPACIÓN COLECTIVA Artigo 33.–Do dereito á negociación colectiva. A negociación colectiva e a participación na determinación das condicións de traballo dos empregados do Concello de Arzúa efectuarase mediante a capacidade representativa recoñecida ás organizacións sindicais na Lei orgánica de liberdade sindical, no Estatuto dos traballadores e no Estatuto Básico do Empregado Público. Artigo 34.–Mesa Xeral de Negociación do Concello de Arzúa. Para os efectos do disposto no artigo anterior constituirase unha mesa de negociación no ámbito do Concello de Arzúa na que estarán presentes dunha parte os representantes do Concello e doutra os representantes do Comité de Empresa e das organizacións sindicais máis representativas ao abeiro do establecido na L. O. L. S. A composición da mesa de negociación será paritaria. Por acordo entre as partes, designarase un empregado municipal do Concello para asumir as funcións de secretario da mesa de negociación, que será o encargado de redactar a correspondente acta de cada reunión, da que dará fe. Esta acta será ademais asinada por todos os membros da mesa. O secretario encargarase tamén das tarefas administrativas propias da preparación, convocatoria e publicidade da mesa de negociación. As reunións da mesa de negociación do Concello terán lugar cunha periodicidade anual. Igualmente terán lugar reunións cando o soliciten de común acordo as partes ou por decisión dos representantes do Concello, ou de todas as organizacións sindicais presentes. A orde do día das reunións será determinada conxuntamente, podendo incluír calquera das partes cantos asuntos consideren oportunos. As partes recibirán notificación formal da celebración das reunións cunha antelación mínima de 48 horas, poñendo simultaneamente á súa disposición toda a documentación relativa aos asuntos incluídos na orde do día para os efectos do seu coñecemento e estudo previo. Calquera das partes poderá deixar sobre a mesa os asuntos que, ao seu entender, requiran dun máis detido exame ou emisión de informe, ou cando considere que faltan datos ou antecedentes de importancia para fundamentar a adopción de acordos ou resolucións. Do mesmo xeito, calquera dos representantes sindicais poderá facer constar, tanto na acta da reunión como na parte expositiva da posterior resolución, o ditame ou informe que emitan ao respecto os órganos da corporación, as discrepancias de calquera índole e os argumentos en que se fundamenten. Artigo 35.–Obxecto da negociación.1. Serán obxecto de negociación no ámbito da mesa de negociación do Concello de Arzúa: a) Aplicación do incremento das retribucións do persoal do concello que proceda incluír no proxecto de presupostos. b) A determinación e aplicación das retribucións complementarias. c) Normas que fixen os criterios xerais en materia de acceso, carreira, provisión, sistemas de clasificación de postos de traballo, plans e instrumentos de planificación de recursos humanos. d) Normas que fixen os criterios e mecanismos xerais en materia de avaliación do desempeño. e) Plans de previsión social complementaria. f) Criterios xerais de plans e fondos para a formación e a promoción interna. g) Os criterios xerais para a determinación de prestacións sociais e pensións de clases pasivas. h) As propostas sobre dereitos sindicais e de participación. i) Os criterios xerais de acción social. j) As que así se establezan na normativa de prevención de riscos laborais. k) As que afecten as condicións de traballo e as retribucións do persoal do concello, no caso que dita regulación esixa norma con rango de Lei. l) Os criterios xerais sobre ofertas de emprego público. m) As referidas a calendario laboral, horarios, xornadas, vacacións, permisos, mobilidade funcional e xeográfica, así como os criterios xerais sobre a planificación estratéxica dos recursos humanos, naqueles aspectos que lle afecten as condicións de traballo dos empregados públicos.2. Quedan excluídas da obrigatoriedade da negociación, as seguintes materias: a) As decisións do Concello que afecten ás súas potestades de organización. Cando as consecuencias das decisións do Concello que afecten as súas potestades de organización teñan repercusión sobre condicións de traballo do persoal contempladas no apartado anterior, procederá a negociación de ditas condicións coas Organizacións sindicais a que se refire o EBEP. b) A regulación do exercicio dos dereitos dos cidadáns e dos usuarios dos servizos públicos, así como o procedemento de formación dos actos e disposicións administrativas. c) A determinación de condicións de traballo do persoal directivo. Os poderes de dirección e control propios da relación xerárquica. d) A regulación e determinación concreta, en cada caso, dos sistemas, criterios, órganos e procedementos de acceso ao emprego público e promoción profesional.3. En todo caso, as negociacións realizaranse sempre baixo o principio de boa fe. Artigo 36.–Dereito de información. Consonte o establecido no artigo 64 do Estatuto dos Traballadores, sobre dereitos de información dos representantes dos traballadores en materia de contratación, o Concello entregará aos órganos de representación sindical unha copia básica de todos os contratos de relación laboral que realice no seu ámbito institucional. Igualmente, periodicamente facilitaráselle información de todos os acordos corporativos relativos ao persoal ao seu servizo. SECCIÓN 6.ª.–DO DEREITO DE FOLGA Artigo 37.–O dereito de folga. O persoal laboral poderá exercer o dereito de folga nos termos recollidos na lexislación vixente. CAPÍTULO V.–DEREITOS, DEBERES E CODIGOS DE CONDUCTA DOS EMPREGADOS MUNICIPAIS Artigo 38.–Serán dereitos, deberes do persoal laboral no Concello de Arzúa: 1. Dereitos do persoal laboral ao servizo do Concello de Arzúa: a) Dereitos individuais. Os empregados públicos teñen os seguintes dereitos de carácter individual en correspondencia coa natureza xurídica da súa relación de servizo: Ao posto de traballo e cargo que lle corresponda segundo a praza da RPT á que se lle adscribe. Ao desempeño efectivo das funcións ou tarefas propias da súa condición profesional e de acordo coa progresión alcanzada na súa carreira profesional. Á progresión na carreira profesional e promoción interna segundo principios constitucionais de igualdade, mérito e capacidade mediante a implantación de sistemas obxectivos e transparentes de avaliación. A percibir as retribucións e as indemnizacións por razón do servizo. A participar na consecución dos obxectivos atribuídos á unidade onde preste os seus servizos e a ser informado polos seus superiores das tarefas que teñan que desenvolver. Á defensa xurídica e protección da Administración Pública nos procedementos que se sigan ante calquera orde xurisdiccional como consecuencia do exercicio lexítimo das súas funcións ou cargos públicos. Á formación continua e á actualización permanente dos seus coñecementos e capacidades profesionais, preferentemente en horario laboral. Ao respecto da súa intimidade, orientación sexual, propia imaxe e dignidade no traballo, especialmente fronte ao acoso sexual e por razón de sexo, moral e laboral. A non discriminación por razón de nacemento, orixe racial ou étnico, xénero, sexo ou orientación sexual, relixión ou conviccións, opinión, discapacidade, idade ou calquera outra condición ou circunstancia persoal ou social. Á adopción de medidas que favorezan a conciliación da vida persoal, familiar e laboral. Á liberdade de expresión dentro dos límites do ordenamento xurídico. A recibir protección eficaz en materia de seguridade saúde no traballo. Ás vacacións, descansos, permisos e licenzas. Á xubilación segundo os termos e condicións establecidas nas normas aplicables. As prestacións da Seguridade Social correspondentes ao réxime que lles sexa de aplicación. Á libre asociación profesional. Aos demais dereitos recoñecidos polo ordenamento xurídico. b) Dereitos individuais exercidos colectivamente. Os empregados municipais teñen os seguintes dereitos individuais que se exercen de forma colectiva: Á liberdade sindical. Á negociación colectiva e a participación na determinación das condicións de traballo. Ao exercicio da folga, coa garantía do mantemento dos servizos esenciais da comunidade. Á formulación de conflitos colectivos de traballo, de acordo coa lexislación aplicable en cada caso. Ao de reunión, nos termos establecidos no artigo 46 do Estatuto Básico do Empregado Público.2. Deberes dos empregados municipais e principios éticos: a) Os empregados municipais deberán desempeñar con dilixencia as tarefas que teñan asignadas e velar polos intereses xerais con suxeición e observancia da Constitución e do resto do ordenamento xurídico e deberán actuar de acordo cos seguintes principios: obxectividade, integridade, neutralidade, responsabilidade, imparcialidade, confidencialidade, dedicación ao servizo público, transparencia, exemplaridade, austeridade, accesibilidade, eficacia, honradez, promoción da contorna cultural e ambiental, e respecto á igualdade entre mulleres e homes, que inspiran o Código de Conduta dos empregados públicos configurados polos principios éticos e de conduta regulados nos artigos seguintes. b) A súa actuación perseguirá a satisfacción dos intereses xerais dos cidadáns e fundamentarase en consideracións obxectivas orientadas cara á imparcialidade e o interese común, á marxe de calquera outro factor que exprese posicións persoais, familiares, corporativas, clientelares ou calquera outras que poidan chocar con este principio. c) Axustarán a súa actuación aos principios de lealdade e boa fe co Concello de Arzúa, e cos seus superiores, compañeiros, subordinados e cos cidadáns. d) A súa conduta basearase no respecto dos dereitos fundamentais e liberdades públicas, evitando toda actuación que poida producir discriminación algunha por razón de nacemento, orixe racial ou étnico, xénero, sexo, orientación sexual, relixión ou conviccións, opinión, discapacidade, idade ou calquera outra condición ou circunstancia persoal ou social. e) Absteranse naqueles asuntos nos que teñan un interese persoal, así como de toda actividade privada ou interese que poida supor un risco de expor un conflito de intereses co seu posto público. f) Non contraerán obrigacións económicas nin intervirán en operacións financeiras, obrigacións patrimoniais ou negocios xurídicos coas persoas ou entidades cando poida supor un conflito de intereses coas obrigas do seu posto público. g) Non aceptaran ningún trato de favor o situación que implique privilexio ou vantaxe inxustificada, por parte de persoas físicas ou entidades privadas. h) Actuarán de acordo cos principios de eficacia, economía e eficiencia e vixiarán a consecución do interese xeral e o cumprimento dos obxectivos da organización. i) Non influirán na axilización ou resolución de trámite ou procedemento administrativo sen causa xusta e, en ningún caso, cando iso comporte un privilexio en beneficio dos titulares dos cargos públicos ou a súa contorna familiar e social inmediata ou cando supoña un menoscabos dos intereses de terceiros. j) Cumprirán con dilixencia as tarefas que lles correspondan ou se lles encomenden e, no seu caso, resolveran dentro de prazo os procedementos ou expedientes da súa competencia. k) Exercerán as súas atribucións segundo o principio de dedicación ao servizo público absténdose non só de condutas contrarias ao mesmo, senón tamén de calquera outras que comprometan a neutralidade no exercicio dos servizos públicos. l) Gardarán secreto das materias clasificadas ou outras cuxa difusión estea prohibida legalmente, e manterán a debida discreción sobre aqueles asuntos que coñezan por razón do seu cargo, sen que poidan facer uso da información obtida para beneficio propio ou de terceiros, ou prexuízo do interese público. Artigo 39.–Principios de conduta. Serán principios de conduta dos empregado no concello de Arzúa: a) Tratarán con atención e respecto aos cidadáns, aos seus superiores e aos restantes empregados públicos. b) O desempeño das tarefas correspondentes ao seu posto de traballo realizarase de forma dilixente e cumprindo a xornada e horarios establecidos. c) Obedecerán as instrucións e oredes profesionais dos superiores, salvo que constitúan unha infracción manifesta do ordenamento xurídico, nese caso poranas inmediatamente en coñecemento dos órganos de inspección procedentes. d) Informarán aos cidadáns sobre aquelas materias ou asuntos que teñan dereito a coñecer, e facilitarán o exercicio dos seus dereitos e o cumprimento das súas obrigas. e) Administrarán os recursos e bens públicos con austeridade, e non utilizarán os mesmos en proveito propio ou de persoas achegadas. Terán, así mesmo, o deber de velara pola súa conservación. f) Rexeitarase calquera agasallo, favor ou servizo en condicións vantaxosas que vaia máis aló dos usos habituais, sociais e de cortesía, sen prexuízo do establecido no Código Penal. g) Garantirán a constancia e permanencia dos documentos para a súa transmisión e entrega aos seus posteriores responsables. h) Manterán actualizada a súa formación e cualificación. i) Observarán as normas sobre seguridade e saúde laboral. j) Poñerán en coñecemento dos seus superiores ou dos órganos competentes as propostas que consideren adecuadas para mellorar o desenvolvemento de funcións da unidade na que estean destinados. Para estes efectos poderase prever a creación da instancia adecuada competente para centralizar a recepción das propostas dos empregados públicos ou administrados que sirvan para mellorar a eficacia no servizo. k) Garantirán a atención ao cidadán na lingua que o solicite sempre que sexa oficial no territorio. CAPÍTULO VI.–CALIDADE DOS SERVIZOS E ABSENTISMO LABORAL Artigo 40.–Calidade dos servizos e absentismo laboral. O Concello de Arzúa e o Comité de Empresa potenciarán os instrumentos de control e redución do absentismo laboral a través da proposta, entre outras, de medidas de mellora dos sistemas e procedementos, de medidas de mellora da calidade na prestación do servizo público ós cidadáns, da medición do absentismo laboral e seguimento deste, realizando os estudios necesarios sobre as súas causas e adoptando, se é o caso, as medidas que sexan procedentes para a súa redución, podendo procederse, sempre previa audiencia ao interesado, ao desconto automático, calculado conforme ao establecido para o persoal laboral, das retribucións correspondentes ao tempo de traballo nos casos de falta inxustificada de asistencia e/ou puntualidade. Todo isto efectuarase sen prexuízo das medidas disciplinarias que, se é o caso, puidesen corresponder. Deberá xustificarse ante a xefatura de persoal toda ausencia producida na xornada laboral, e poderanse deducir dos haberes correspondentes toda ausencia ou falta de puntualidade que, de maneira acumulada, supoña mais dunha hora ao mes. As ausencias debidas a enfermidade xustificaranse co correspondente parte de consulta, baixa médica ou hospitalización. No caso de ausencias por enfermidade ou accidente que non dean lugar a incapacidade temporal, non se aplicará a dedución das retribucións a catro días de ausencia a o longo do ano natural, dos cales so tres se poderán dar en días consecutivos. Esta circunstancia deberá ser comunicada con carácter inmediato na data que se produza á Alcaldía. O persoal virá obrigado a comunicar aquelas ausencias que se produzan ao inicio da xornada laboral mediante o correspondente aviso á Alcaldía, seguíndose igual procedemento no caso de ser causa sobrevida durante a xornada laboral. Das medidas que se adopten para reducir o absentismo informarase puntualmente á Comisión paritaria. CAPÍTULO VII.–CALENDARIOS LABORAIS, XORNADAS E HORARIOS Artigo 41.–Calendario laboral ordinario. O calendario laboral ordinario para o persoal laboral do Concello de Arzúa será o que se estableza polos organismos competentes da Administración central, autonómica e local, dentro das súas respectivas competencias, e afecten ao conxunto da Administración local de Galicia e ao Concello de Arzúa en particular. Os calendarios anuais deberán estar expostos antes do 15 de novembro do ano anterior. As modificacións sobrevidas ao calendario, deberán estar suficientemente motivadas e informadas, previamente, e con antelación suficiente, aos órganos de representación interesados. Artigo 42.–Días non laborables. Os días 24 e 31 de decembro e a data establecida como festiva para a administración local non serán laborables para o persoal do Concello de Arzúa e permanecerán pechadas as oficinas públicas, agás os servizos de Rexistro xeral. O persoal que estea obrigado a traballar nestes días, recibirá como compensación un día laborable por cada un destes días. A distribución do persoal afectado pola necesidade da atender o rexistro, esixirá quendas rotatorias entre o mesmo. A non ser que o Calendario laboral faga previsións ao respecto, cando estas datas ou calquera outro festivo coincidan en sábado ou en día non laborable, serán compensados con días de asuntos propios. Artigo 43.–Xornada laboral. O total de horas anuais será de 1664, das cales unha porcentaxe do 7% poderase realizar de maneira flexible do seguinte xeito: A xornada laboral de traballo efectuarase, en réxime ordinario, de luns a venres, durante 7 horas continuadas en quenda de mañá, entre as 8.00 e as 15.00 horas. O horario fixo de presenza que coincidirá co de atención ao público será de 9.00 a 14.30 horas podendo aplicarse a flexibilidade horaria prevista no artigo 49 seguinte e con 15 minutos de tolerancia para a entrada e á saída respecto ao horario ordinario de referencia fixado anteriormente. Dispoñeranse de 110 horas destinadas a formación que se computarán como traballo efectivo e que se distribuirán da seguinte maneira: ● 70 horas anuais fóra da xornada para asistencia voluntaria a cursos de formación programados e autorizados polo Alcalde para a mellora e cualificación profesional individual ou para a adaptación a un novo posto de traballo, os traballadores poderán adaptar o seu horario para a asistencia aos mesmos. ● 40 horas para asistencia de xornadas ou cursos de formación, vinculados á adquisición de capacidades e habilidades para o desempeño do posto de traballo, preferentemente dentro da xornada de traballo. A flexibilidade de horario será solicitada por escrito ao Alcalde, dando conta ao Comité de Empresa Ou delegados/as de persoal tanto da solicitude como da Resolución. O horario de rexistro os sábados será de 10.00 a 13.00 horas, compensables coa metade da xornada do día laborable seguinte, coa opción de poder collela nas primeiras horas ou nas últimas de dita xornada, ou dous sábados acumulados compensan con un día enteiro. Estes servizos prestaranse de xeito rotatorio entre todo o persoal administrativo e auxiliar administrativo. O persoal da biblioteca verá compensado o exceso do horario do sábado. O persoal da Policía Local e dos servizos de Administración Especial disporán dun cuadrante homoxéneo para a prestación dos seus servizos. Considerando as especiais funcións da Policía Local, cuxo servizo debe prestarse incluso en domingos e festivos, este persoal desfrutará dos días correspondentes como compensación aos días festivos traballados. Establecerase un calendario coas quendas de desfrute ou no seu caso aboaranse. Se o permiten as necesidades do traballo, nalgún servizo, establecemento, centro, oficina, sección ou dependencia do Concello, poderá establecerse un réxime de calendario flexible para aquel persoal que realicen o seu traballo a intemperie ou que por razón do desempeño das súas funcións teñan que desprazarse con carácter habitual a diversos lugares de actuación, acomodando dito horario en cada caso, ás necesidades estacionais das tarefas ou a calquera outra circunstancia que con carácter imperativo se demande, en orde a unha maior efectividade do servizo. Durante o período comprendido entre o 15 de xuño e o 15 de setembro (ámbolos dous incluídos) quedará establecido o horario de verán. Perante este período reducirase a xornada de traballo nunha hora diaria a realizar entre as 8.30 e as 14.30 horas. Durante a semana de celebración das festas do Carme, así como o día laborable inmediatamente posterior, realizarase unha xornada de traballo de cinco horas con carácter continuado, salvo que por necesidades do servizo se determinara a imposibilidade de levar a cabo esta redución horaria. O persoal que non puidera realizar dita xornada, por razóns das necesidades do servizo, poderá acumular o exceso de xornada efectuada durante a semana de celebración das devanditas festas, de xeito tal que poida realizar a súa compensación mediante descanso en outros días, tendo en conta sempre as necesidades do servizo e sen que en ningún caso poidan considerarse como horas extraordinarias. Artigo 44.–Tempo de traballo efectivo. Todo o persoal en réxime de xornada continuada gozará dunha pausa de 30 minutos, computándose como de traballo efectivo. O persoal en réxime de xornada partida, gozará de dúas pausas de 15 minutos, distribuídas nas dúas partes da xornada laboral, computándose como de traballo efectivo. Esta pausa deberá desfrutarse no medio da xornada e polo tanto non constituirá xustificación para iniciar a xornada media hora mais tarde ou rematala media hora antes. O tempo de traballo computarase de modo que tanto ao comezo como ao remate da xornada diaria, o traballador se atope no seu posto de traballo, considerándose como traballo efectivo aquel que sexa imprescindible para recoller, ordenar e gardar roupa, materiais e útiles de traballo. A mesma consideración terá o tempo utilizado para cumprir coas normas de seguridade e hixiene. Para o persoal que desenvolva a súa actividade en lugares de traballo non fixos ou itinerantes, o cómputo da xornada normal de traballo comezará a partir da súa presenza no lugar de recollida ou reunión establecido ou no centro de control, tanto na entrada como na saída do traballo. O Concello establecerá o sistema de control horario que considere oportuno axustándose á lexislación vixente. Artigo 45.–Calendario de servizos especiais. Entenderase por horarios en servicios especiais todos os que non se rixan polo calendario laboral ordinario. Naqueles servizos municipais que pola natureza da súa actividade deban organizarse por quendas de traballo, estas efectuaranse mediante a rotación entre todos os traballadores. Procurarase que nos servizos nos que a actividade se desenvolva en domingos, festivos, horas nocturnas, ou en condicións de perigosidade, penosidade ou toxicidade, as xornadas traballadas nas devanditas circunstancias sexan repartidas equitativamente entre todo o persoal adscrito ao servicio, sen prexuízo das situacións que por saúde laboral impidan o traballo a quendas ou nocturno, especialmente no período de maternidade e embarazo, procurando os mecanismos necesarios para que os traballadores alternen os festivos traballados cada ano natural, en relación ós festivos traballados o ano anterior. Os calendarios de servizos especiais poderán dispor un sistema de quendas, atendendo á dispoñibilidade de persoal e os servizos a realizar, respectando, en todo caso, o descanso entre xornadas, que non poderá ser inferior a 12 horas, así como alomenos, dous fins de semana de descanso ao mes. A xornada non excederá en cómputo anual do que se sinale para o resto do persoal. Os calendarios de servizos especiais preverán a xornada laboral ordinaria dos mesmos, así como, de selo caso, a parte variable do horario. Entenderase por distorsión horaria o prexuízo do traballador que teña que prestar servizo alternativamente en quendas variables de mañá, tarde ou noite, ou a prestación en xornada partida. A distorsión horaria terase en conta na elaboración de factores complementarios. Artigo 46.–Servizos extraordinarios fóra da xornada laboral.1. Terá a consideración de hora extraordinaria cada hora de traballo que se realice, previa autorización do alcalde ou concelleiro no que se delegue, sobre a duración máxima da xornada de traballo establecida no presente Convenio ou fóra da parte variable do horario.2. Os servizos extraordinarios realizados fóra da xornada laboral terán unha consideración excepcional e terán que ser motivadas en extraordinarias ou urxentes necesidades do servizo e deberán ser compensadas economicamente ou en tempo de descanso dentro dos sesenta días seguintes.” 3. Especificamente, terán a consideración de servizos extraordinarios as horas necesarias para asistir a xuízos ou comparecencias fóra da xornada de traballo derivada da prestación do servizo. Para estes efectos, computaranse as horas necesarias para o xuízo, incluído o tempo de traslado sen prexuízo da xustificación oportuna. Igualmente, considéranse horas extraordinarias as consumidas polo persoal que realice traballo por quendas na espera do relevo correspondente, sen prexuízo da esixencia da responsabilidade correspondente polo incumprimento do horario.4. Os responsables dos servizos ou unidades administrativas responderán persoalmente da certeza e efectividade da realización de servizos extraordinarios, así como da veracidade das circunstancias que xustifiquen a súa realización.5. Para o debido control do número de horas extraordinarias feitas, levarase un rexistro por servizos co número de horas realizado trimestralmente que, en todo caso, será entregado tamén trimestralmente aos representantes dos traballadores.6. O número de horas extraordinarias realizadas por cada traballador non poderá exceder de 80 ao ano. Non se computarán a estes efectos as compensadas nos 4 meses seguintes á súa realización nin as motivadas por danos extraordinarios e urxentes, independentemente da súa compensación económica.7. As horas extraordinarias compensaranse preferentemente con descansos, a razón de 1,5 horas por cada hora traballada. No caso de que sexan realizadas en sábados, domingos, festivos ou de noite compensaranse con 1,75 horas e 2 se concorren as dúas circunstancias. As horas de compensación acumularanse preferentemente ata chegar a completar xornadas laborais completas.8. A comisión de seguimento controlará os principios de interpretación dos procedementos de xustificación, autorización e compensación definidos no presente acordo. Artigo 47.–Réxime de especial dedicación. O réxime de especial dedicación implicará a dispoñibilidade por razóns de servizo para o desenvolvemento dunha xornada adicional anual de 163 horas dispoñibles fóra do horario e quenda ordinarios sen dereito a compensación, así como a aplicación do réxime xeral de incompatibilidades previsto neste Convenio. A Relación de Postos de Traballo determinará os postos de traballo suxeitos ao réxime de especial dedicación, así como as correspondentes retribucións. Artigo 48.–Traballo en período nocturno e festivo. Entenderase por traballo en período nocturno o efectuado entre as 10 da noite (22.00 p. m) e as 8 da mañá (8.00 a. m.). A tales efectos, consideraranse quendas de traballo nocturno aquelas que realicen, de maneira habitual, con estas características horarias, unha parte non inferior a tres horas da súa xornada diaria de traballo ou unha parte non inferior a un tercio da xornada anual de traballo. Entenderase por traballo en período festivo o realizado no tempo que medie entre as 22 horas do venres e véspera de festivo e as 8 horas do día laborable seguinte, e tamén o tempo comprendido entre as 22 horas de venres e as 8 horas do luns. As horas que se realicen en horario nocturno ou festivo compensaranse mediante a súa retribución específica ou a redución da xornada que corresponda. No caso de persoal contratado especificamente para exercer las súas funcións en horario nocturno ou festivo e aqueles dos que pola natureza do traballo realicen quendas neste horario, nas súas retribucións teranse en consideración estas circunstancias A hora realizada en período nocturno ou festivo será retribuída co valor de 1,75 horas normais. En caso de optar pola compensación en tempo de descanso, estas horas compensaranse a razón de 1, 75 horas por cada hora traballada. A hora realizada en período nocturno e festivo será retribuída co valor de 2 horas normais. En caso de optar pola compensación en tempo de descanso, estas horas compensaranse a razón de 2 horas por cada hora traballada.” A compensación horaria por traballos nocturnos e festivos será acumulable. Artigo 49.–Flexibilidade horaria 1.–O persoal laboral do Concello de Arzúa con fillos/as ou acollidos/as menores de doce anos, ou con familiares convivintes que, por enfermidade ou por avanzada idade, necesiten a asistencia doutras persoas, poderá solicitar, e concederáselles se as necesidades do servizo o permitisen, a flexibilización do xornada de traballo dentro dun horario de referencia, determinado en cada caso, por petición da persoa interesada e oída a representación legal do persoal, pola dirección de persoal da unidade administrativa ou do centro de traballo. A decisión, se as necesidades do servizo o permitisen, recoñecerá o máis amplo horario diario de referencia posible. Dentro do horario diario de referencia establecido, a persoa interesada poderá cumprir a súa xornada de traballo con absoluta liberdade, sempre que, en cómputo mensual, resulten cumpridas todas as horas mensuais de traballo aplicables. Idéntico dereito terá quen, sexa home ou muller, se atope en proceso de nulidade, separación ou divorcio desde a interpretación da demanda xudicial o, por decisión do interesado/a, desde a solicitude de medidas provisionais previas, ata transcorridos tres meses desde a citada demanda ou, se é o caso, desde a citada solicitude.2.–O persoal laboral do Concello de Arzúa que teña fillos/as con discapacidade psíquica, física ou sensorial poderán dispor de 2 horas de flexibilidade horaria diaria sobre o horario fixo que corresponda, a fin de conciliar os horarios dos centros educativos ordinarios de integración, e de educación especial, así como outros centros onde ó fillo ou filla con discapacidade reciba atención, cos horarios dos propios postos de traballo.3.–Excepcionalmente, o Alcalde poderá autorizar, con carácter persoal e temporal, a modificación do horario fixo nun máximo de 2 horas por motivos directamente relacionados coa conciliación da vida persoal, familiar e laboral, e nos casos de familias monoparentais. Artigo 50.–Pausa mínima entre cada xornada e descanso semanal e mensual.1. Calquera que sexa o réxime de organización do traballo de cada servizo municipal, entre o final dunha xornada e o comezo da seguinte mediarán como mínimo 12 horas, salvo solicitude motivada do empregado/a.2. Calquera que sexa o réxime de organización do traballo de cada servizo municipal, todos os traballadores gozarán dun descanso semanal ininterrompido de un mínimo de 48 horas, preferentemente en fin de semana. No caso de que o descanso semanal dun traballador se estipule fóra da fin de semana, estas xornadas computarán para ese traballador como días festivos a todos os efectos.3. O persoal que realiza o seu traballo en sábado ou domingo dentro do seu horario habitual sen estar sometido a quendas gozará dunha fin de semana completa de descanso ao mes, o seu defecto equivalente anual. CAPÍTULO VIII.–VACACIÓNS, PERMISOS, LICENZAS E EXCEDENCIAS Artigo 51.–Licenzas 1.–Licenzas retribuídas. Sen prexuízo do disposto na lexislación vixente aplicable, no que proceda, ao persoal ao servizo da Administración en cada momento, establécese o seguinte réxime de permisos e licencias retribuídos. Agás no suposto de permisos por asuntos persoais, nos demais casos os traballadores deberán achegar en canto sexa posible a documentación acreditativa do feito causante do permiso. Poderanse conceder licenzas nos seguinte casos e condicións: a) Por matrimonio ou inicio de vida en común o traballador terá dereito a unha licenza de 15 días naturais ininterrompidos, que poderán sumarse ás vacacións anuais. O inicio da convivencia deberá demostrase mediante certificación rexistral de matrimonio ou de parella de feito, ou por calquera outro medio que acredite debidamente dito feito. b) Por embarazo, nas condicións e duración prevista na lexislación xeral. c) As licenzas por enfermidade fixaranse de acordo co réxime da Seguridade Social ao que pertenza o persoal. d) Poderanse conceder licenzas para a realización de estudios sobre materias directamente relacionadas coa Administración Pública, logo do informe favorable do superior xerárquico, e o traballador terá dereito a percibir as retribucións.2.–Licenza non retribuída: Por asuntos propios poderanse conceder licenzas sen retribución dunha duración acumulada que non poderá exceder de 3 meses, cada dous anos. A Concesión de licenzas por asuntos propios subordinarase, en todo caso, ás necesidade do servizo. No caso de que dita licencia fose a ser denegada, antes da resolución definitiva darase audiencia ó interesado a través do servizo correspondente. Artigo 52.–Vacacións.1. O persoal laboral terá dereito, por ano completo de servizos, a gozar dunha vacación retribuída dun mes natural ou de vinte e dous días hábiles anuais, ou aos días que correspondan proporcionalmente ao tempo de servizos efectivos, debéndose gozar de forma obrigatoria dentro do ano natural e ata o día 15 do mes de xaneiro do ano seguinte.2. Gozaranse preferentemente en períodos mínimos de cinco días hábiles consecutivos. Sen prexuízo do anterior, dos días de vacacións previstos poderase solicitar o goce independente de ata 6 días hábiles por ano natural, que poderán acumularse aos días de asuntos persoais. As vacacións gozaranse preferentemente e con carácter xeral entre o 1 de xuño e o 30 de setembro, respectando sempre as necesidades do servizo.3. Para os efectos previstos neste artigo, non se considerarán como días hábiles os sábados, sen prexuízo das adaptacións que se establezan para os horarios especiais.4. No caso de que o período de vacacións coincida cos permisos por parto, adopción ou acollemento, tanto preadoptivo como permanente ou simple, paternidade e tamén enfermidade a persoa interesada terá dereito á fixación dun período alternativo. No caso de que esta circunstancia impida iniciar o goce das vacacións dentro do ano natural ao que correspondan, as mesmas poderanse gozar nun ano natural distinto. No caso de incapacidade temporal, o período de vacacións poderase gozar unha vez rematada dita incapacidade e sempre que non transcorreran máis de 18 meses a partir de final do ano no que se orixinaron.5. O plan de vacacións anuais será elaborado antes do 30 de abril de cada ano, de xeito que cada un poida coñecer as datas que lle correspondan, polo menos con dous meses de antelación á data de comezo daquelas. O calendario será consultado cos representantes dos traballadores. Recoñécese o dereito á elección do período de vacacións a favor das mulleres xestantes e a preferencia de elección de mulleres e homes con fillas ou fillos menores de doce anos ou maiores dependentes ao seu coidado.6. Os permisos de maternidade, paternidade e lactación, así como os períodos de incapacidade temporal derivados do embarazo, do parto ou a lactancia natural, poderanse acumular ao período de vacacións, mesmo despois do remate do ano natural ao que aquelas correspondan.7. No caso do persoal que traballa a quendas, non poderá comeza-lo período vacacional en descanso semanal establecido Nos servizos onde se poidan producir colisión de intereses, organizaranse as quendas de forma obrigatoria, de xeito rotativo, comezando polo traballador con maior antigüidade no servizo e, no seu defecto, no Concello.8. As vacacións non poderán ser compensadas en metálico nin en todo nin en parte, agás cando no transcurso do ano se produza a extinción da relación de emprego do traballador ou sexa declarado este en situación de excedencia ou de suspensión de funcións e aínda non teña gozado ou completado na súa totalidade o goce do período vacacional.9. No suposto de enfermidade ou accidente interromperase o cómputo do período de vacacións e este retomarase unha vez recuperada a alta polo traballador de acordo coas necesidades do servizo. No suposto de producirse colisión de intereses entre un traballador afectado por unha enfermidade ou por un accidente e aqueles outros do seu mesmo servizo, que xa as teñen programadas, terán estes últimos preferencia sobre aquel, que en todo caso haberá de supeditarse ás necesidades do servizo 10. Excepcionalmente o alcalde, a petición do interesado, poderá acceder ao cambio del calendario anual, de vacacións con carácter individualizado, sempre que non se afecte a intereses de terceiros no ámbito das quendas establecidas nin aos intereses e funcionamento do servizo. Artigo 53.–Permisos.1. Concederanse permisos polas seguintes causas xustificadas: a) Polo falecemento, accidente, enfermidade grave, hospitalización ou intervención cirúrxica sen hospitalización que precise repouso domiciliario dun familiar dentro do primeiro grao de consanguinidade ou afinidade, tres días hábiles cando o suceso se produza na mesma localidade e cinco días hábiles cando sexa en distinta localidade. Cando se trate do falecemento, accidente ou enfermidade grave dun familiar dentro do segundo grao de consanguinidade ou afinidade, o permiso será de dous días hábiles cando o suceso se produza na mesma localidade e de catro días hábiles cando sexa en distinta localidade. Para persoas non contempladas nos supostos anteriores, e ante a existencia dunha motivación obxectiva que xustifique tal concesión, poderase conceder permiso, previa solicitude ao órgano competente, polo tempo imprescindible cunha duración máxima de un día. No caso de enfermidades ou accidentes que non teñan a consideración de graves, o permiso concederase exclusivamente cando se trate de persoas que convivan no domicilio e non exista ningunha outra persoa que poda atender a situación, cunha duración máxima de dous días. En casos excepcionais de enfermidade de familiares ou persoas que convivan no domicilio e afecten gravemente o normal desenvolvemento da vida familiar, poderanse autorizar permisos, redución de xornadas ou xornadas especiais en tanto se soluciona a situación. Os días en que se faga uso deste permiso deberán ser en todo caso inmediatamente posteriores ao feito causante, e computarase o día do falecemento, accidente ou enfermidade cando o funcionario ou funcionaria non preste servizos ese día, e lle correspondería prestalos. Así mesmo, estes días deberán ser consecutivos no caso de falecemento, e poderán desfrutarse de forma descontinua no caso de enfermidade ou accidente mentres persista o feito causante e ata o máximo de días estabelecido. Se durante o goce do permiso por accidente ou enfermidade grave do familiar, sobrevén o falecemento deste, suspenderase o permiso que se viña gozando e iniciarase o cómputo dun novo permiso. b) Por traslado de domicilio sen cambio de residencia, un día na mesma localidade e dous días se hai cambio de localidade. Se a unidade familiar está composta por dous ou máis membros, o permiso será de dous días sen cambio de localidade e de catro se existe cambio. c) Para realizar funcións sindicais, de formación sindical ou de representación do persoal, nos termos legalmente establecidos. d) Para concorrer a exames finais e demais probas definitivas de aptitude, durante os días da súa realización. d) Por lactancia dun fillo ou filla menor de doce meses, a traballadora terá dereito a unha hora de ausencia do traballo, que poderá dividir en dúas fraccións. Este dereito poderase substituír por unha redución da xornada normal en media hora ao inicio e ao final da xornada ou ben nunha hora ao inicio ou ao final da xornada. Este dereito poderá ser exercido indistintamente por un ou outro dos proxenitores, no caso de que ambos traballen. Igualmente, poderase substituír o tempo de lactancia por un permiso retribuído que acumule en xornadas completas o tempo correspondente ou ben por un crédito de horas, podéndose aproveitar, en ambos os casos, en calquera momento, despois do gozo do permiso de maternidade. A cantidade de horas incluídas no crédito será o resultado de contabilizar o total de horas ás que se tería dereito si se dispuxese do permiso de lactación na súa modalidade dunha hora de ausencia. Este permiso incrementarase proporcionalmente nos casos de parto múltiple. Nos supostos de adopción ou acollemento, este dereito computarase durante o primeiro ano desde a resolución xudicial ou administrativa de adopción ou acollemento. e) Por nacemento de fillos prematuros ou que por calquera outra causa deban permanecer hospitalizados a continuación do parto, a traballadora ou o traballador terá dereito a ausentarse do traballo durante un máximo de dúas horas diarias e percibirá as retribucións íntegras. Así mesmo, terán dereito a reducir a súa xornada de traballo ata un máximo de dúas horas, coa diminución proporcional de retribucións. f) Por razóns de garda legal, cando o persoal laboral teña o coidado directo dalgún menor de doce anos, de persoa maior que requira especial dedicación ou dunha persoa con discapacidade que non desempeñe actividade retribuída, terá dereito a unha redución da xornada de traballo dun medio como máximo, coa diminución proporcional das súas retribucións. Terá o mesmo dereito o persoal laboral que precise encargarse do coidado directo dun familiar ata o segundo grao de consanguinidade ou afinidade que, por razóns de idade, accidente ou enfermidade, non se poida valer por si mesmo e que non desempeñe actividade retribuída. g) As traballadoras embarazadas terán dereito a ausentarse do traballo para a realización de exames prenatais e técnicas de preparación ao parto polo tempo necesario para a súa práctica e logo de xustificación da necesidade de realización delas dentro da xornada de traballo. h) O persoal laboral terá dereito a un permiso retribuído para tratamentos de fecundación asistida polo tempo necesario para a súa práctica, con aviso previo e xustificación da necesidade de realización dentro da xornada de traballo. Se fose necesario o desprazamento, o permiso será de dous días. i) Para acompañar o seu cónxuxe ou parella en análoga relación de afectividade a tratamentos de fecundación asistida, a exames prenatais e a técnicas de preparación ao parto, o persoal laboral terá dereito a un permiso retribuído en idénticos termos e condicións de exercicio que os previstos para estes permisos. j) Nos supostos de accidente ou enfermidade moi grave do cónxuxe, parella en análoga relación de afectividade, familiares en primeiro grao, acollidos/acollidas ou familiares convivintes, e para atender o seu coidado, o persoal laboral terá dereito a un permiso retribuído cunha duración máxima de trinta días naturais. Cada accidente ou enfermidade xerará un único permiso, que, dentro da duración máxima de trinta días, se poderá utilizar de maneira separada ou acumulada. k) Por ser preciso atender o coidado dun familiar de primeiro grao, o persoal laboral terá dereito a solicitar unha redución de ata o 50% da xornada laboral, con carácter retribuído, por razóns de enfermidade moi grave e polo prazo máximo dun mes, prorrogable en circunstancias excepcionais e atendendo á extrema gravidade da enfermidade padecida, ata un período máximo de dous meses. Se houbese máis dun titular deste dereito polo mesmo feito causante, o tempo de gozo desta redución poderase ratear entre eles, respectando, en todo caso, o prazo máximo dun mes ou, se é o caso, o de dous meses. l) O persoal laboral terá dereito a ausentarse para acompañar ás revisións médicas os fillos e as fillas e as persoas maiores ao seu cargo polo tempo necesario, con aviso previo e xustificación da necesidade de realización dentro da xornada de traballo. m) No caso de enviuvar tendo fillos menores ou con capacidades diferentes ao cargo do traballador e que non desempeñen actividade retribuída, un mínimo de 15 días naturais dende a data de falecemento do cónxuxe. n) Por asuntos outro tipo de causas e circunstancias non recollidas nos apartados anteriores e debidamente xustificadas, poderanse conceder permisos polo tempo indispensable, previa solicitude ao órgano competente. Nos casos en que pola propia urxencia do permiso solicitado, non se puidese proceder á previa solicitude, a ausencia deberá ser comunicada ao Departamento de Persoal ou ao responsable do servizo correspondente, debendo achegarse, en canto sexa posible, as xustificacións oportunas.2. Permisos por cumprimento de un deber inescusable: a). Polo tempo indispensable para o cumprimento dun deber inescusable de carácter público ou persoal e por deberes relacionados coa conciliación da vida familiar e laboral. b).–Por acudir a consultas, tratamentos e exploracións de tipo médico, sempre que non se poida acudir fóra do horario de traballo, o persoal laboral terá dereito a permiso polo tempo preciso para a súa realización, sempre que estea debidamente xustificado.3. Asuntos persoais. Poderase dispoñer de ata catro días ao ano, de permiso para asuntos persoais sen xustificación, atendendo sempre ás necesidades do servizo. Poderase gozar dos días adicionais, polos festivos nacionais que coincidan en sábado durante o ano natural. En calquera caso, en canto ás melloras que se deriven da modificación do réxime dos días de asuntos persoais, estarase ao disposto na normativa autonómica e estatal. Se por necesidade do servizo non se puideran gozar dentro do ano natural, poderase facer uso dos mesmos durante o mes de xaneiro do ano seguinte.4. Permisos por motivos da conciliación da vida familiar e laboral e por razón de violencia de xénero. a) Permiso por parto: terá unha duración de dezaseis semanas ininterrompidas. Este permiso ampliarase en dúas semanas máis no suposto de discapacidade do fillo ou filla, e por cada fillo a partir do segundo, nos supostos de parto múltiple. O permiso distribuirase á opción da traballadora sempre que seis semanas sexan inmediatamente posteriores ao parto. No caso de falecemento da nai, o outro proxenitor poderá facer uso da totalidade ou, se é o caso, da parte que reste do permiso. Malia o anterior, e sen prexuízo das seis semanas inmediatas posteriores ao parto de descanso obrigatorio para a nai, no caso de que ambos os proxenitores traballen, a nai, ao iniciarse o período de descanso por maternidade, poderá optar por que o outro proxenitor goce dunha parte determinada e ininterrompida do período de descanso posterior ao parto, ben de forma simultánea ou sucesiva co da nai. O outro proxenitor poderá seguir gozando do permiso de maternidade inicialmente cedido, aínda que no momento previsto para a reincorporación da nai ao traballo esta se atope en situación de incapacidade temporal. Nos casos de gozo simultáneo de períodos de descanso, a suma destes non poderá exceder das dezaseis semanas ou das que correspondan no caso de discapacidade do fillo ou filla ou de parto múltiple. Este permiso poderase gozar a xornada completa ou a tempo parcial, cando as necesidades do servizo o permitan, e nos termos que regulamentariamente se determinen. Nos casos de parto prematuro e naqueles nos que, por calquera outra causa, o neonato deba permanecer hospitalizado a continuación do parto, este permiso ampliarase en tantos días como o neonato se encontre hospitalizado, cun máximo de trece semanas adicionais. Durante o gozo deste permiso poderase participar nos cursos de formación que convoque a administración. No suposto de matrimonio de mulleres, ao ser unha delas a nai biolóxica, garantiráselle á que non o fose, que, por elección daquela, poida aproveitar parte da licenza de maternidade que se lle puidera transmitir ao pai. b) Permiso por adopción ou acollemento, tanto preadoptivo coma permanente ou simple: terá unha duración de dezaseis semanas ininterrompidas. Este permiso ampliarase en dúas semanas máis no suposto de discapacidade do menor adoptado ou acollido e por cada fillo, a partir do segundo, nos supostos de adopción ou acollemento múltiple. O cómputo do prazo contarase á elección do traballador, a partir da decisión administrativa ou xudicial do acollemento ou a partir da resolución xudicial pola que se constitúa a adopción, sen que un mesmo menor poida dar, en ningún caso, dereito a varios períodos de gozo deste permiso. No caso de que ambos os proxenitores traballen, o permiso distribuirase á opción dos interesados, que poderán gozalo de forma simultánea ou sucesiva, sempre en períodos ininterrompidos. Nos casos de gozo simultáneo de períodos de descanso, a suma destes non poderá exceder das dezaseis semanas ou das que correspondan en caso de adopción ou acollemento múltiple e de discapacidade do menor adoptado ou acollido. Este permiso poderase gozar a xornada completa ou a tempo parcial, cando as necesidades do servizo o permitan, e nos termos que regulamentariamente se determinen. Se fose necesario o desprazamento previo dos proxenitores ao país de orixe do adoptado ou acollido, nos casos de adopción ou acollemento internacional, terase dereito, ademais, a un permiso de ata tres meses de duración, e durante este período percibiranse exclusivamente as retribucións básicas, podendo gozarse de forma fraccionada, sempre que non se superen os tres meses. Con independencia do permiso de ata tres meses previsto no parágrafo anterior e para o suposto previsto no devandito parágrafo, o permiso por adopción ou acollemento, tanto preadoptivo coma permanente ou simple, poderase iniciar ata catro semanas antes da resolución xudicial pola que se constitúa a adopción ou a decisión administrativa ou xudicial do acollemento. Durante o gozo deste permiso poderase participar nos cursos de formación que convoque a administración. Os supostos de adopción ou acollemento, tanto preadoptivo coma permanente ou simple, previstos neste artigo serán os que así se establezan na normativa aplicable na Comunidade Autónoma de Galicia, e o acollemento simple deberá ter unha duración non inferior a un ano. c) Permiso por paternidade polo nacemento, acollemento ou adopción dun fillo ou filla: terá unha duración de vinte e nove días naturais, que gozará o pai a partir da data de nacemento, da decisión administrativa ou xudicial de acollemento ou da resolución xudicial pola que se constitúa a adopción. No caso de parto, acollemento ou adopción múltiple, o permiso será de trinta e cinco días naturais. Nos supostos de adopción ou acollemento, se ambos os proxenitores fosen persoal ao servizo da Administración pública galega, o permiso poderase distribuír á opción dos interesados, que poderán gozalo de forma simultánea ou sucesiva, sempre en períodos ininterrompidos, respectando en todo caso o prazo de duración. Este permiso é independente do gozo compartido dos permisos previstos nas alíneas a) e b) deste apartado 4. A nai poderá gozar deste permiso de paternidade a continuación dos permisos previstos nas alíneas a) e b) nos seguintes supostos: – Cando o pai falecese antes da utilización íntegra do devandito permiso. – Se a filiación paterna non estivese determinada. – Cando os proxenitores non estivesen casados nin estivesen unidos de feito en análoga relación de afectividade. – Cando en resolución xudicial ditada en proceso de nulidade, separación ou divorcio, iniciado antes da utilización do permiso, se lle recoñecese á nai a garda do fillo ou da filla que acaba de nacer. No suposto de matrimonio de mulleres ou de unións de feito en análoga relación de afectividade, ao ser unha delas a nai biolóxica, a que non o sexa terá dereito ao permiso de paternidade nos termos fixados nesta alínea. Nos casos previstos nas alíneas a), b) e c), o tempo transcorrido durante o gozo destes permisos computarase como de servizo efectivo para todos os efectos, garantíndose a plenitude de dereitos económicos do persoal laboral durante todo o período de duración do permiso, e, se é o caso, durante os períodos posteriores ao gozo deste, se, de acordo coa normativa aplicable, o dereito a percibir algún concepto retributivo se determina en función do período de gozo do permiso. O persoal que fixese uso do permiso por parto ou maternidade, paternidade e adopción ou acollemento terán dereito, así que finalice o período de permiso, a reintegrarse ao seu posto de traballo nos termos e nas condicións que non lles resulten menos favorables ao gozo do permiso, así como a beneficiarse de calquera mellora nas condicións de traballo ás que puidesen ter dereito durante a súa ausencia. d) Permiso por razón de violencia de xénero sobre o persoal municipal: as faltas de asistencia do persoal municipal vítima da violencia do xénero, totais ou parciais, terán a consideración de xustificadas polo tempo e nas condicións nas que así o determinen os servizos sociais de atención ou de saúde, segundo proceda. Así mesmo, o persoal laboral vítima de violencia de xénero, para facer efectiva a súa protección ou o seu dereito á asistencia social integral, terá dereito á redución da xornada coa diminución proporcional da retribución ou á reordenación do tempo de traballo, a través da adaptación do horario, da aplicación do horario flexible ou doutras formas de ordenación do tempo de traballo que lles poidan ser aplicables, nos termos que para estes supostos estableza a Administración da Comunidade Autónoma de Galicia. e) Permiso por coidado de fillo ou filla menor afectado por cancro ou outra enfermidade grave recollidas no Lei 7/2007, do 12 de abril, do EBEP. Sempre que ambos proxenitores, adoptivos ou acolledores traballen, terase dereito a unha redución da xornada de traballo de polo menos a metade, percibindo retribucións íntegras, para el coidado durante a hospitalización e tratamento continuado, dun fillo ou filla menor deidade afectado por cancro ou enfermidade grave que implique un ingreso hospitalario de larga duración e requira a necesidade do seu coidado directo, continuo e permanente acreditado por informe do Servizo Público de Saúde ou órgano administrativo sanitario da Comunidade Autónoma ou, no seu caso, da entidade sanitaria concertada correspondente, ata que o menor cumpra os 18 anos. Cando ambos proxenitores, adoptivos ou acolledores concorran na mesma circunstancia polo mesmo suxeito e feito, só un deles pode beneficiarse da prestación establecida da retribución íntegra con redución de xornada, non podendo outro proxenitor recibir as retribucións íntegras si se acolle á xornada de traballo reducida. No suposto de que ambos presten servizo no Concello, este poderá limitar o exercicio simultáneo de ambos permisos por razóns fundadas no correcto funcionamento do servizo. Estas reducións de xornadas poderán ser acumuladas en xornadas completas, baixo solicitude e coa autorización do Concello. Artigo 54.–Excedencias. a) Excedencia para o coidado de fillos e familiares. Os traballadores terán dereito a un período de excedencia, de duración non superior a tres anos, para atender ao coidado de cada fillo ou familiar dependente a cargo, tanto cando sexa por natureza como por adopción ou acollemento permanente ou preadoptivo, a contar dende a data de nacemento ou, no seu caso, da resolución xudicial ou administrativa. Tamén terán dereito a un período de excedencia, de duración non superior a dous anos, os traballadores para atender ao coidade dun familiar que se atope ao seu cargo, ata o segundo grao inclusive de consanguinidade ou afinidade, que, por razóns de idade, accidente ou enfermidade, non poda valerse por si mesmo e non desempeñe actividade retribuída. O período de excedencia será único por cada suxeito causante. Cando un novo suxeito causante dera orixe a unha nova excedencia, o inicio do período da mesma dará fin á que se viñese gozando. Esta excedencia constitúe un dereito individual dos traballadores. En caso de que dous empregados xerasen o dereito a gozalo polo mesmo suxeito causante, a Administración poderá limitar o seu exercicio simultáneo por razóns xustificadas relacionadas co funcionamento dos servizos. O período de permanencia nesta situación non se devengarán retribucións, pero computarase a efectos de antigüidade e de seguridade social, de conformidade co previsto na normativa vixente. Durante o goce da excedencia o traballador terá dereito á asistencia a cursos de formación profesional, para os que debe ser convocado polo Concello, especialmente coa ocasión da súa reincorporación. Durante os dous primeiros anos, os traballadores terán dereito á reserva do posto de traballo que desempeñaban. Ao transcorrer ese período, a devandita reserva será a un posto na mesma localidade e iguais retribucións. b) Excedencia voluntaria por agrupación familiar. Poderá concederse a excedencia voluntaria por agrupación familiar, cunha duración mínima de dous anos e máxima de quince, aos traballadores cando o seu cónxuxe resida noutro municipio por ter obtido e estar desempeñando un posto de traballo de carácter definitivo como funcionario de carreira ou como laboral en calquera administración pública ou organismo autónomo. Os traballadores excedentes por esta causa non devengarán retribucións nin lles será computado o tempo permanecido en tal situación a efectos de ascensos, trienios e dereitos pasivos. c) Excedencia voluntaria por interese particular. Os traballadores fixos cunha antigüidade mínima dun ano no Concello de Arzúa, poderán solicitar, cunha antelación mínima de 2 meses, excedencia voluntaria por un período de tempo non inferior a catro meses nin superior a cinco. Unha vez solicitada, resolverase o procedente e notificaráselle ao interesado con 15 días de antelación á data do inicio proposta pola persoa interesada. A concesión desta excedencia quedará, en todo caso, subordinada ás necesidades do servizo. Non poderá declararse a solicitude do funcionario cando ao mesmo se lle instrúa expediente disciplinario. Este dereito so poderá ser exercitado outra vez polo mesmo traballador ao transcorrer catro anos dende a anterior excedencia. Os traballadores excedentes por esta causa non devengarán retribucións nin lles será computado o tempo permanecido en tal situación a efectos de ascensos, trienios e dereitos pasivos d) Excedencia forzosa. A excedencia forzosa, que dará dereito a conserva-lo posto de traballo e ao cómputo da antigüidade da súa vixencia, concederase pola designación ou elección para un cargo público que imposibilite a asistencia ao traballo. Para estes efectos, entenderanse por cargos públicos os supostos previstos na lexislación autonómica de función pública para a concesión da situación de servicios especiais dos funcionarios públicos. O reingreso deberá ser solicitado dentro do mes seguinte ao cese no cargo público. Se non se solicita o reingreso no prazo citado o traballador será declarado de oficio en excedencia voluntaria por interese particular. Os deputados, senadores, membros das asembleas lexislativas das Comunidades Autónomas ou do Parlamento Europeo, alcaldes ou concelleiros que perdan a dita condición por disolución das correspondentes cámaras ou corporacións ou por terminación do mandato das mesmas poderán permanecer en situación de excedencia forzosa ata a súa nova constitución. e) Excedencia voluntaria por incompatibilidade. Procederá declarar, de oficio ou a instancia de parte, na situación de excedencia voluntaria por incompatibilidade, ao persoal laboral fixo que se atope en servizo activo, como funcionario ou persoal laboral, noutra categoría, corpo ou escala, a non ser que obtivesen a oportuna compatibilidade e aos que pasen a prestar servicios en organismos ou entidades do sector público e non lles corresponda quedar noutra situación. f) Excedencia para mulleres vítimas de violencia de xénero. As traballadoras vítimas de violencia de xénero, para faceren efectiva a súa protección ou o seu dereito á asistencia social integral, terán dereito a solicitar a situación de excedencia durante seis meses sen ter que prestar un tempo máximo de servizos previos e sen que sexa esixible prazo de permanencia nela. Durante os seis primeiros meses terán dereito á reserva do posto de traballo que desempeñasen, e o devandito período será computable para os efectos de antigüidade, carreira e dereitos do réxime de Seguridade Social que sexa aplicable. Cando as accións xudiciais o esixisen, poderase prorrogar este período por tres meses, cun máximo de dezaoito, con idénticos efectos aos sinalados anteriormente, para o fin de garantir a efectividade do dereito de protección da vítima. Durante os dous primeiros meses desta excedencia, a funcionaria terá dereito a percibir as retribucións íntegras e, se é o caso, ás prestacións familiares por fillo ao seu cargo. CAPÍTULO IX.–SELECCIÓN, PROMOCIÓN INTERNA E PROVISIÓN DE POSTOS DE TRABALLO SECCIÓN 1.ª.–INSTRUMENTOS DE ORDENACIÓN Artigo 55.–Relación de postos de traballo.1. A relación de postos de traballo do Concello de Arzúa é o instrumento técnico por medio do que se realiza a ordenación do seu persoal, de acordo coas necesidades dos servizos.2. A relación de postos de traballo comprende conxuntamente os postos de traballo do persoal funcionario, o número e características dos que poidan ser ocupados por persoal eventual así como os que poidan ser desempeñados por persoal laboral.3. A relación de postos será pública, e as modificacións posteriores deberán ser sometidas a informe dos correspondentes órganos de representación do persoal municipal, cando supoñan modificación das condicións de traballo.4. A creación, modificación, refundición e supresión de postos de traballo realizarase por medio da relación de postos de traballo.5. A provisión de postos de traballo, así como a formalización de novos contratos, requirirá que os correspondentes postos figuren detallados na relación de postos. Este requisito non será preciso cando se trate de realizar tarefas de carácter non permanente mediante contratos de traballo de duración determinada e con cargo a créditos correspondentes a persoal laboral temporal ou ao capítulo de investimentos. Artigo 56.–Oferta de emprego público.1. De acordo co previsto na lexislación básica, as prazas vacantes da relación de postos dotadas orzamentariamente que non sexan susceptibles de ser cubertas por persoal da Corporación constituirán anualmente a oferta de emprego público, que será aprobado polos órganos de goberno do Concello e cuxos criterios xerais serán obxecto de negociación.2. Na oferta de emprego público reservarase unha cota non inferior ao 7% das vacantes para seren cubertas entre persoas con discapacidade que teñan un grao de minusvalía igual ou superior ao 33%, de xeito que, progresivamente se acade o 2% dos efectivos totais do Concello de Arzúa, sempre que superen as probas selectivas e que, no seu momento, acrediten o indicado grao de minusvalía e a compatibilidade co desempeño das tarefas e funcións correspondentes, segundo se determine regulamentariamente. Para estes efectos, o 7% de reserva computarase con carácter acumulativo para cada tipo de praza nas sucesivas ofertas de emprego aprobadas polo Concello a partir da aprobación deste convenio. SECCIÓN 2.ª.–SELECCIÓN E ACCESO Artigo 57.–Principios xerais e normativa aplicable.1. A selección do persoal ao servizo do Concello de Arzúa realizarase de acordo coa oferta de emprego público, mediante convocatoria pública e a través do sistema de concurso, oposición ou concurso-oposición libre nos que se garantan, en todo caso, os principios constitucionais de igualdade, mérito e capacidade, así como o de publicidade.2. En todo caso, na selección do seu persoal laboral, o Concello de Arzúa estará ao disposto no presente convenio e no Real Decreto 364/1995, do 10 de marzo, polo que se aproba o Regulamento Xeral de Ingreso do persoal ao servizo da Administración Xeral do Estado, no Decreto 95/1991, do 20 de marzo, polo que se aproba o Regulamento de selección do persoal da Administración da Comunidade Autónoma Galega e no Real Decreto 896/1991, do 7 de xuño, polo que se aproban as regras básicas e programas mínimos do procedemento de selección dos funcionarios de Administración local e á Lei 7/2007, de 12 abril, do Estatuto Básico do Empregado Público e a Lei de Función Pública vixente en cada momento. Artigo 58.–Regras xerais de acceso e selección do persoal laboral fixo.1. As convocatoria de procesos selectivos deberán publicarse nos Diarios oficiais que procedan e nun xornal de tirada provincial, como mínimo, no caso de prazas de persoal laboral fixo.2. Garantirase o anonimato dos aspirantes nas probas eliminatorias nas que sexa posible.3. As bases xerais e específicas de cada convocatoria, deste persoal, así como para a promoción interna e a provisión de postos de traballo, serán obxecto de informe preceptivo e consulta cos representantes do persoal na mesa xeral de negociación, o informe deberá emitirse en 10 días.4. Os Tribunais e Comisións de selección estarán integrados do xeito que sinala o Real Decreto 896/1991, do 7 de xuño, polo que se aproban as regras básicas e programas mínimos do procedemento de selección dos funcionarios de Administración local, así como das previsións contidas no Estatuto Básico do Empregado Público.5. En ningún caso poderá constituír mérito para acceder ao emprego público o ter desempeñado un posto de traballo con carácter eventual ou de confianza na administración.6. Para poder participar nos procesos selectivos convocados no Concello de Arzúa será necesario reuni-los seguintes requisitos: a) Posuír a nacionalidade española, a dun Estado membro da Unión Europea, ou a de cónxuxe, ou fillo de nacionais españois ou comunitarios nos termos previstos na lexislación vixente. Ademais, os estranxeiros con residencia legal en España poderán acceder como persoal laboral do Concello de Arzúa en igualdade de condiciones que los españois. b) Estar en posesión da titulación esixida ou en condicións de obtela no prazo de presentación de solicitudes. c) Posuí-la capacidade funcional necesaria para o desempeño das tarefas habituais do Grupo, Categoría ou praza correspondente. d) Ter cumpridos dezaseis anos e non exceder da idade de xubilación forzosa, agás naqueles postos que teñan determinada por Lei outra idade de ingreso ou xubilación. e) Non estar separado mediante expediente disciplinario do servizo de calquera das Administracións públicas, nin atoparse inhabilitado con carácter firme para o exercicio de funcións públicas.7. A extensión e profundidade dos programas adecuaranse aos niveis de titulación esixidos e á especialidade profesional dos correspondentes grupos de clasificación e categoría profesional de persoal laboral.8. Nos sistemas de selección que se realicen terá que demostrarse o coñecemento da lingua galega. Artigo 59.–Selección do persoal laboral temporal.1. A selección do persoal laboral temporal farase de acordo cos principios de igualdade, mérito e capacidade, así como o de publicidade. O referido sistema deberá permiti-la máxima axilidade na selección, en razón da urxencia requirida para o desempeño transitorio dos postos de traballo ou das funcións correspondentes. En todo caso, o persoal laboral temporal deberá reunir os requisitos xerais de titulación e as demais condicións esixidas para participar nas probas de acceso aos correspondentes postos fixos.2. Para a selección do persoal laboral temporal, as convocatorias de prazas por quenda libre para persoal fixo preverán a constitución de listas de agarda dos aspirantes que teñan superado algunha proba, tendo en conta a estes efectos as puntuacións obtidas no proceso selectivo e a valoración, se é o caso, dos servizos prestados en postos de natureza semellante nas administracións públicas. Igualmente cando non existan listas de agarda dispoñibles, o Concello poderá proceder á unha convocatoria pública específica para a súa constitución. As listas de agarda serán públicas e substituiranse logo de cada proceso selectivo de prazas fixas que se realice. Para estes efectos elaboraranse unha normas de xestión das listas de agarda para selección de persoal temporal.3. O persoal será nomeado directamente, trala existencia dunha vacante, mediante decreto da Alcaldía pola orde correlativa que figure nas listas.4. Cando, excepcionalmente e en función da duración do seu contrato, non existan listas ou así se estableza nas bases da convocatoria acudirase para a cobertura de vacantes a convocatoria pública segundo as condicións que se estableza nas bases da propia convocatoria respetando os principios xerais.5. Os servizos prestados temporalmente poderán terse en conta como mérito para o aceso a prazas fixas do cadro de persoal, nos termos que establezan as bases da correspondente convocatoria. SECCIÓN 3.ª.–PROMOCIÓN INTERNA Artigo 60.–Promoción interna.1. A promoción interna consiste no acceso dende unha categoría profesional dun grupo de titulación a outra do grupo inmediatamente superior e, excepcionalmente, dende unha categoría profesional a outra do mesmo grupo, suposto este no que serán de aplicación as mesmas regras que na promoción dos funcionarios a Corpos ou Escalas do mesmo grupo de titulación.2. Como criterios xerais en materia de promoción teranse en conta os seguintes: a) A promoción interna haberá de constituír un instrumento indispensable para a implementación dun modelo avanzado de carreira profesional. b) A promoción interna deberá se-lo instrumento para incrementa-la capacidade de traballo dos empregados públicos e, en definitiva, os niveis de motivación e integración. c) A promoción deberá basearse no esforzo profesional, o historial profesional e a carreira, a formación e cualificación adquiridas, debendo ser tamén obxecto de consideración a antigüidade. d) De acordo con estes criterios, previa a aprobación do cadro de persoal que deba formar parte dos orzamentos ordinarios do Concello de cada ano, analizaranse na Mesa de Negociación a cualificación, formación do persoal e as funcións desempeñadas polos distintos postos de traballo, co fin de determinar a implementación de procesos de promoción e a modificación dos postos e categorías. e) Os procesos de promoción interna poderán realizarse en convocatorias independentes dos procesos de ingreso. Artigo 61.–Requisitos para participar na promoción interna.1. Para participar en probas de promoción interna os aspirantes deberán posuír unha antigüidade de, polo menos, dous anos en categorías profesionais do grupo de titulación inmediatamente inferior ao da categoría á que pretendan acceder, así como posuír a titulación esixida, reunir os requisitos e superalas probas que para cada caso se establezan.2. No suposto de promoción do grupo de titulación IV ao grupo III eximirase do requisito de posuír a titulación requirida aos traballadores cunha antigüidade de dez anos nunha categoría profesional integrada no grupo IV, ou de cinco anos e a superación dun curso específico de formación ao que se accederá por criterios obxectivos. Igualmente, para a promoción interna do grupo V ao grupo IV esixirase como único requisito para poder acceder aos procesos de promoción a titulación esixida para o ingreso no grupo V.3. Con carácter xeral, nas probas de promoción interna eximirase aos candidatos da acreditación de coñecementos sobre aquelas materias cuxos coñecementos xa fosen acreditados suficientemente nas probas de ingreso ás categorías profesionais de orixe.4. Así mesmo, aos traballadores que participen en procesos de promoción interna recoñeceránselle os mesmos dereitos que recoñece a normativa vixente aos funcionarios públicos que participen en procesos similares. Artigo 62.–Sistemas de promoción.1. Como regra xeral, a promoción interna efectuarase mediante o sistema de concurso-oposición, con suxeición aos principios de igualdade, mérito, capacidade e publicidade. Excepcionalmente a promoción dentro dun mesmo grupo de titulación poderá facerse polo sistema de concurso ou por medio da superación de cursos específicos.2. Os procesos selectivos de promoción interna regularanse polas mesmas regras que os indicados para os funcionarios públicos, agás o previsto no presente convenio. En todo caso, e como norma xeral, a fase de concurso será valorada como máximo co 40% da puntuación total. Artigo 63.–Promoción interna do persoal laboral fixo a Corpos e escalas de funcionarios. Previa negociación cos representantes sindicais, os órganos competentes determinarán os corpos ou escalas de funcionarios aos que poderá acceder o persoal laboral dos grupos e categorías profesionais equivalentes ao grupo de titulación correspondente ao corpo ou escala á que se pretende acceder, sempre que desempeñen funcións substancialmente coincidentes ou análogas no seu contido profesional e no seu nivel técnico, se deriven vantaxes para a xestión dos servizos, se atopen en posesión da titulación requirida, teñan prestado servizos efectivos durante cando menos dous anos como persoal laboral fixo en categorías do grupo profesional a que pertenzan ou en categorías doutro grupo profesional para cuxo acceso se esixa o mesmo nivel de titulación e superen o correspondente concurso oposición. SECCIÓN 4.ª.–PROVISIÓN DE POSTOS DE TRABALLO Artigo 64.–Sistemas de provisión.1. Con carácter xeral, a provisión de postos de traballo reservados a persoal laboral realizarase a través dos sistemas de concurso ordinario de méritos ou libre designación, de conformidade co que determine a relación de postos de traballo en atención á natureza das súas funcións. As convocatorias e resolucións que se dicten para prover postos de traballo por concurso ou por libre designación serán publicas.2. Excepcionalmente, nos supostos previstos neste convenio os postos de traballo poderán ser provistos mediante comisión de servizos, adscrición provisional e traslado voluntario ou forzoso.3. En todo o non previsto neste convenio será de aplicación a normativa sobre provisión de postos de xeral aplicación aos funcionarios do Concello de Arzúa Artigo 65.–Concurso ordinario.1. O concurso ordinario constitúe o sistema normal de provisión. No mesmo teranse en conta unicamente os méritos esixidos na correspondente convocatoria, entre os que figurarán os adecuados ás características de cada posto de traballo, a categoría profesional adquirida, a valoración do traballo desenvolvido en anteriores postos, o coñecemento do idioma galego e os cursos de formación e perfeccionamento superados que teñan relación cos postos de traballo a cubrir.2. Co fin de valorar os méritos referidos crearanse comisións de valoración que axustarán a súa composición ao previsto na normativa aplicable aos funcionarios públicos e que poderán estar integradas por persoal laboral.3. Os traballadores deberán permanecer en cada posto de traballo de destino definitivo obtido por concurso un mínimo de dous anos para poder participar nos concursos ordinarios ou específicos de provisión, a non ser por supresión do posto de traballo. No cómputo de dito período incluirase o tempo de destino provisional.4. As convocatorias dos concursos, que deberán ser públicas, conterán as bases das mesmas, coa denominación, nivel, descrición e localización dos postos de traballo ofrecidos, os requisitos indispensables para o seu desempeño, os méritos a valorar e o baremo por medio do que se puntuarán os mesmos, puntuación mínima para a adxudicación das vacantes, así como a previsión, no seu caso, de memorias ou entrevistas, a composición das comisión de valoración e o prazo de presentación de solicitudes que, en ningún caso, poderá ser inferior a 15 días hábiles.5. Os postos de traballo provistos mediante concurso ordinario ou específico poderán ser removidos por causas sobrevidas, derivadas dunha alteración no contido do posto, realizada a través da relación de postos de traballo, que modifique os supostos que serviron de base á convocatoria, ou dunha falla de capacidade para o seu desempeño manifestada por rendemento insuficiente que impida realizar con eficacia as funcións atribuídas ao posto. A remoción levarase a cabo logo de expediente contradictorio instruído para o efecto e informe do órgano de representación do persoal, mediante resolución motivada do órgano que efectuou o nomeamento. Artigo 66.–Libre designación.1. Polo sistema de libre designación só se cubriran aqueles postos que así se determinen nas relacións de postos de traballo 2. A designación realizarase previa convocatoria pública na que, ademais da denominación, grupo, categoría, localización, nivel de complemento de destino e complemente específico, prazo de presentación de solicitudes, que non poderá ser inferior a 15 días hábiles, e demais requisitos para o desempeño do posto, poderán recollerse as especificacións derivadas da natureza das funcións encomendadas ao mesmo.3. Os traballadores nomeados para postos de libre designación poderán ser cesados con carácter discrecional. A motivación desta resolución referirase á competencia para adoptala. Artigo 67.–Mobilidade por razóns de saúde laboral.1. Cando as condicións laborais dun posto de traballo podan influír negativamente na saúde do traballador que o ocupa, o Concello adoptará as medidas necesarias para evitar os posibles riscos.2. No caso de que a adaptación das medidas, ao posto que viña desempeñando, non fose posible, e así o certifiquen os Servicios Médicos Oficiais correspondentes, o Concello deberá determinar, previa consulta e informe dos representantes dos traballadores, a relación dos postos de traballo vacantes con asignación orzamentaria, exentos de influír negativamente na saúde o traballador, os cales non terán un complemento de destino e específico superior ao do posto de orixe e reúna os requisitos para o seu desempeño por parte do traballador.3. Unha vez determinados que postos podan ser ocupados polo traballador, establecerase un prazo de 10 días hábiles para que este realice a solicitude, debidamente motivada, do posto ou postos que considere axeitados. O Concello deberá resolver no improrrogable prazo de dez día hábiles, logo de consultar aos delegados de prevención ou no seu defecto aos delegados de persoal.4. A adxudicación do posto terá carácter definitivo e voluntario e non dará lugar a indemnización ningunha. Artigo 68.–Adscrición provisional.1. Os postos de traballo poderán proverse por medio de adscrición provisional nos supostos de remoción ou cese nun posto de traballo, supresión do posto de traballo ou reingreso ao servizo activo de traballadores sen reserva de posto.2. No caso de adscrición provisional por remoción, cese ou supresión do posto ao traballador deberá asignárselle un posto de traballo non inferior en dous niveis ao que viña ocupando e de similar categoría profesional e retribucións.3. Os postos cubertos mediante adscrición provisional convocaranse para a súa cobertura con carácter definitivo polos sistemas previstos na relación de postos de traballo. Artigo 69.–Comisión de servizos.1. Cando un posto de traballo quede vacante poderá ser cuberto, en caso de urxente e inaprazable necesidade, en comisión de servizos de carácter voluntario, cun traballador que reúna os requisitos establecidos para o seu desempeño na relación de postos de traballo.2. Poderán acordarse tamén comisións de servizos de carácter forzoso cando, celebrado concurso para a provisión dunha vacante, esta se declare deserta e sexa urxente para o servizo a súa provisión. Neste caso será destinado ao posto o funcionario que, reunindo os requisitos para ocupar o posto, teña menores cargas familiares e, en igualdade de condicións, menor antigüidade.3. As comisións de servizo terán unha duración máxima dun ano prorrogable por outro no caso de non terse cuberto o posto con carácter definitivo. Artigo 70.–Reingreso ao servizo activo.1. O reingreso ao servizo activo nun determinado posto dos traballadores que non teñan reserva de posto de traballo efectuarase mediante a súa participación nas convocatorias de concurso ou de libre designación para a provisión de postos de traballo.2. Así mesmo, o reingreso poderá efectuarse por adscrición provisional, condicionado ás necesidades do servizo e sempre que se reúnan os requisitos para o desempeño do posto. Os postos asignados con carácter provisional deberán convocarse para a súa provisión definitiva e os traballadores terán a obriga de participar nas convocatorias, solicitando o posto que ocupa provisionalmente ou, de existir, os demais postos correspondentes á súa categoría profesional. De non participar en ditas convocatorias os traballadores serán declarados de oficio na situación de excedencia voluntaria. CAPÍTULO X.–INCOMPATIBILIDADES Artigo 71.–Réxime de incompatibilidade. A todo o persoal incluído no ámbito de aplicación deste Convenio aplicaráselle o réxime de incompatibilidades de conformidade coas normas estatais e autonómicas vixentes na materia. CAPÍTULO XI.–NORMALIZACIÓN LINGÜÍSTICA Artigo 72.–Normalización lingüística.1. Os traballadores do Concello de Arzúa teñen o dereito e o deber de desenvolve-la súa actividade laboral e profesional en idioma galego, como lingua propia de Galicia e da súa Administración local, e polo tanto a acceder á formación lingüística precisa para un adecuado desempeño do seu posto de traballo.2. O Concello de Arzúa proporcionará os instrumentos axeitados para propiciar un coñecemento adecuado da lingua galega. Os traballadores do Concello de Arzúa teñen o dereito e o deber de asistir a cursos de aprendizaxe, perfeccionamento e especialización do idioma galego precisos para un adecuado desempeño do seu posto de traballo.3. O tempo investido na asistencia aos devanditos cursos será computado como tempo efectivo de traballo e os gastos de desprazamento e axudas de custo xeradas pola asistencia aos mesmos serán de conta do Concello cando se trate de cursos programados ou autorizados polo correspondente órgano municipal e de asistencia obrigada. CAPÍTULO XII.–SISTEMA RETRIBUTIVO Artigo 73.–Clasificación do persoal. Categorías profesionais.1. O persoal Laboral do Concello clasifícase nos grupos I, II, III, IV e V en atención a titulación esixida para o seu ingreso.2. O grupo I, encadra ao persoal ao que se lles esixiu para o ingreso o título universitario de grao ou equivalente.3. O grupo II, encadra ao persoal que para o acceso require o título de Técnico Superior ou equivalente.4. O grupo III, encadra ao persoal que para o acceso require o título de Bacharelato ou de Técnico ou equivalente.5. O grupo IV o título de graduado en educación secundaria obrigatoria ou equivalente.6. O grupo V, integrado por todos os traballadores aos que se lles esixiu para o acceso ou é preciso para o desempeño do posto o Certificado de escolaridade ou equivalente. Artigo 74.–Estrutura retributiva.1. A estrutura retributiva do persoal laboral do Concello de Arzúa, que se equipara á do seu persoal funcionario, integrarase polas seguintes retribucións básicas e complementarias: A) Retribucións básicas: a) O soldo, que se asigna en función da pertenza a cada un dos grupos profesionais en que se organizan as categorías profesionais e os postos de traballo. b) Os trienios, consistentes nunha cantidade igual para todo o persoal, por cada tres anos de servizo. Para estes efectos computaranse a totalidade dos servizos prestados mediante relación laboral ou estatutaria en calquera administración pública. No caso de que o traballador preste os seus sucesivamente en diferentes categorías de distinto grupo, terá dereito a seguir percibindo os trienios devengados en grupos anteriores. Os trienios que venzan despois da entrada en vigor do Convenio serán aboados de acordo coas novas contías fixadas no Convenio c) As pagas extraordinarias, que serán dúas ao ano por un importe mínimo cada unha delas dunha mensualidade do soldo e trienios, ao que se engadirá nivel de competencia e mando e a porcentaxe sobre os factores complementarios de cada posto de traballo, que para cada ano estableza a Lei de Orzamentos Xerais do Estado. B) Retribucións complementarias: a) Nivel de competencia e mando correspondente ao nivel do posto que se desempeñe b) Factores complementarios destinado a retribuír as condicións particulares dos postos de traballo en atención á súa especial dificultade técnica, adicación, responsabilidade, incompatibilidade, perigosidade ou penosidade. c) No caso de que se estableza un complemento de productividade destinado a retribuír o especial rendemento, a actividade extraordinaria e o interese ou iniciativa con que o traballador desempeñe o seu traballo. d) As gratificacións por servizos extraordinarios fóra da xornada laboral. e) Retribución diferida. O Concello poderá destinar cantidades da masa salarial que fixe nos orzamentos, ata a porcentaxe máxima establecida anualmente na Lei de Presupostos Xerais do Estado, logo da negociación colectiva, para o finanzamento de plans de pensións ou contratos de seguro colectivos con cobertura de continxencias de xubilacións, e cuxas cantidades terán a consideración de retribución diferida.2. Os traballadores percibirán tamén as indemnizacións correspondentes por razón do servizo.3. En todo o non previsto neste Convenio será de aplicación a normativa sobre retribucións aplicable ao persoal funcionario do Concello de Arzúa. Artigo 75.–Contía das retribucións.1. As retribucións básicas dos traballadores do Concello de Arzúa aboaranse cada ano na contía e coa periodicidade previstas na correspondente Lei de presupostos xerais do Estado.2. Nivel de competencia e mando dos traballadores do Concello de Arzúa aboaranse cada ano na contía e coa periodicidade previstas na correspondente Lei de presupostos xerais do Estado. A tal fin, fíxanse como niveis mínimos e máximos dos postos de traballo en función do seu grupo de pertenza os mesmos que os dos funcionarios locais, que son os seguintes: Tódolos postos de traballo que teñan asignado un nivel inferior aos niveis mínimos que se establecen serán clasificados automaticamente co nivel mínimo do correspondente grupo.3. Na determinación da contía a asignar en concepto de Factores complementarios, ademais das circunstancias previstas na normativa vixente, teranse en conta especificamente as tarefas desempeñadas en réxime de especial dedicación, en horarios nocturnos, festivos ou en réxime de distorsión horaria. En ningún caso poderá asignarse mais dun complemento específico a cada posto de traballo, aínda que ao fixar este poderán tomarse en consideración conxuntamente dúas ou mais das condicións particulares que poidan concorrer nun posto de traballo. O pleno determinará, unha vez valorado e dentro do marxe que lle permita a lei, as contías que en concepto de factores complementarios lle corresponden a cada posto de traballo.4. No caso de que se estableza o Complemento de Productividade, corresponde ao Alcalde a distribución e asignación individualizada da contía global fixada nos orzamentos para complemento de productividade, de acordo cos criterios xerais previamente establecidos polo Pleno. Os criterios xerais de distribución e asignación individual dos complementos de productividade serán obxecto de negociación coa representación sindical. As cantidades que perciba cada traballador por este concepto serán de coñecemento público dos demais traballadores, así como dos representantes sindicais.5. As gratificacións por servizos extraordinarios fóra da xornada laboral non poderán ser fixas na súa contía nin periódicas no seu devengo. No suposto excepcional de que, de conformidade co previsto no artigo 47, os servizos extraordinarios realizados fóra da xornada laboral sexan remuneradas economicamente, seguiranse os seguintes criterios: a) Con carácter xeral, cada hora extraordinaria traballada será retribuída co valor de 1,5 horas normais. b) As horas extraordinarias traballadas en horario nocturno, en domingos ou en festivos retribuiranse co valor de 1,75 horas normais. c) As horas extraordinarias traballadas os domingos ou festivos en horario nocturno retribuiranse co valor de 2 horas normais. O valor da hora normal de traballo será o resultado de dividir a retribución anual bruta correspondente a cada categoría profesional (deducidos os trienios e a productividade) entre a xornada anual de traballo. Artigo 76.–Indemnizacións por razón do servizo.1. Constituirán indemnización por razón de servizo os conceptos definidos no Real Decreto 462/2002 de 24 de maio. As cantidades invertidas en gastos de viaxe xustificaranse cos documentos orixinais, por cada día pola estancia e manutención fóra da residencia habitual por razóns de servizo. As contías serán as seguintes: Esta indemnización corresponde ao grupo 2, e manterase segundo fixen as normas de orzamentos anuais.2. As contías de tribunais e dietas, serán as mesmas para todo o persoal con independencia do seu grupo de pertenza, elixíndose as correspondentes ao grupo 2. As asistencias aboaranse por cada sesión determinada, con independencia de si esta se estende a máis dun día. As contías fixadas neste artigo actualizaranse anualmente de acordo cos criterios que ao efecto fixe a Administración xeral do Estado. Artigo 77.–Gratificación especial. O persoal que, por necesidades do servizo, se vexa obrigado a traballar as noites dos días 24 e 31 de Nadal, será compensado cunha gratificación especial equivalente ao dobre da compensación que correspondería polo traballo realizado, en nocturno e festivo. Artigo 78.–Nómina. Tódalas percepcións do persoal realizaranse a través da nómina, establecéndose a prohibición de facelo doutro xeito. O cobro da nómina deberá poder efectuarse o último día do mes. A nómina, que se deriva do Libro de Rexistro de Persoal, deberá conter tódolos datos persoais precisos e os conceptos retributivos detallados e en concreto, sempre de xeito claro, o importe bruto, as deduccións e o importe líquido, procurando a maior transparencia e claridade posibles. CAPÍTULO XIII.–ACCIÓN SOCIAL Artigo 79.–Fondo social.1. O Concello dotará anualmente no seu orzamento unha partida ou fondo para o financiamento de gastos de natureza social e sanitaria do seu persoal. A dotación desta partida, inicialmente dun mínimo 0.5 % do capítulo I de gastos de persoal, negociarase anualmente na mesa xeral e, se é o caso, cos delegados, xunta de persoal ou comité de empresa.2. Esta partida destinarase ao financiamento ou subvención, entre outros, dos gastos de gardería, estudos, mantemento de fillos ou cónxuxes, diminuídos físicos, psíquicos ou sensoriais, asistencia sanitaria, compra da primeira vivenda, etc.3. A xestión e asignación individualizada do importe desta partida realizarase de conformidade co Regulamento de acción social que deberá ser aprobado polo pleno, previa negociación co comité de empresa e os delegados ou xunta de persoal. Artigo 80.–Anticipos.1.–O Concello determinará nas normas de xestión dos orzamentos anuais unha contía máxima sobre a masa salarial anual, para a concesión de anticipos ao persoal cos seguintes criterios: a) Dúas veces ao ano os empregados/as municipais terán dereito a percibir anticipadamente ata o 75% das súas retribucións mensuais líquidas, que se descontará automaticamente na nómina do mes en que se conceda. b) Os empregados municipais terán dereito a percibir anticipadamente o importe das súas retribucións de dúas mensualidades, que se reintegrarán sen xuro no prazo máximo de 14 meses.2.–Por pedimento do/a interesado/a, os anticipos poderán amortizarse en prazos inferiores aos establecidos ou mediante entrega de contías a tanto alzado. A concesión dos distintos tipos de anticipos que se establecen serán compatibles entre si. Nembargante, a concesión simultánea de anticipos previstos no presente artigo obriga aos beneficiarios á amortización simultánea e individualizada de cada un deles.3. Será requisito imprescindible para poder solicitar o anticipo salarial que o traballador se atope incluído na nómina de haberes, polo menos, dende o mes anterior á formalización da solicitude, que a súa vinculación laboral co Concello de Arzúa teña, de principio, unha duración superior ao período de devolución do anticipo e que non teña outro anticipo sen cancelar.4. No suposto de que o traballador a quen se lle outorgou un anticipo causara baixa no seu posto de traballo, como consecuencia da extinción da súa relación laboral, concesión de calquera tipo de excedencia, permiso sen soldo ou suspensión da relación laboral, con excepción da dimanante de incapacidade temporal ou maternidade na muller traballadora, deberá reintegrar as cantidades non devoltas dentro do mesmo mes en que se produza a mencionada baixa. Artigo 81.–Asistencia xurídica e responsabilidade civil.1. O Concello garantirá a prestación de asistencia xurídica a todo o persoal que a precise por razón de conflitos con terceiros derivados da prestación do servizo.2. Así mesmo, o Concello asumirá as posibles responsabilidades civís que puidesen derivarse da prestación do servizo dos empregados municipais, agás nos casos de neglixencia debidamente probada. A estes efectos, o Concello poderá subscribir unha póliza de seguro que garanta unha cobertura adecuada por este concepto.3. O Concello concertará unha póliza de seguro colectivo de accidentes, incluíndo in itínere para os seus traballadores, que cubra os riscos de morte e invalidez derivada de accidente laboral ou enfermidade profesional, garantindo os seguintes capitais: a) Morte por accidente: 60.000 €. b) Invalidez total, permanente, absoluta ou gran invalidez: 60.000 €. c) Invalidez parcial: segundo baremos. Esta póliza concertarase nun prazo máximo dun ano da entrada en vigor do Convenio. O incumprimento do disposto no presente artigo suporá a obriga do Concello de asumir subsidiaria e directamente as indemnizacións establecidas en cada caso. Artigo 82.–Incapacidade laboral.1.–O Concello Arzúa complementará a situación de incapacidade temporal conforme aos termos da Disposición adicional 18.ª do RD 20/2012, dentro dos seguintes límites: a) para a situación de incapacidade temporal que derive de continxencias comúns complementarase do seguinte xeito: ● Durante os tres primeiros días, recoñécese un complemento retributivo até alcanzar o 50% das retribucións que veña percibindo no mes anterior ao de causarse a incapacidade. ● Desde o día cuarto até o vixésimo, ambos inclusive, recoñécese un complemento retributivo até alcanzar o 75 % das retribucións que veña percibindo no mes anterior ao de causarse a incapacidade. ● A partir do día vixésimo primeiro, inclusive, recoñécese unha prestación equivalente ao 100% das retribucións que viñesen percibindo no mes anterior ao de causarse a incapacidade. b) Cando a situación de incapacidade temporal derive de continxencias profesionais, a prestación recoñecida pola Seguridade Social será complementada, desde o primeiro día, até alcanzar o 100 % das retribucións que veña percibindo no mes anterior ao de causarse a incapacidade.2.–Asemade determínanse como causas excepcionais e xustificadas, ao abeiro do artigo 9 do RD 20/2012 nas que se complementará a prestación recoñecida pola Seguridade Social ata o 100% das retribucións que se viñan percibindo no mes anterior, as seguintes: – Hospitalización. – Intervención cirúrxica ou ambulatoria. – Risco por embarazo e enfermidade común durante o embarazo. – Maternidade. – Paternidade. – Risco perante a xactancia natural. – Accidente grave ou moi grave. – Lesións graves ou enfermidades incapacitantes (entendendo por tales as lesións músculo esqueléticas ou óseo musculares que imposibiliten notablemente a mobilidade) – IT por enfermidade relacionada por discapacidades recoñecidas cun grado do 33% ou superior. – IT sen hospitalización provocada por enfermidades crónicas, dexenerativas, irreversíbeis e/ou incurábeis. – IT sen hospitalización pero que requira tratamento ou terapia hospitalaria por enfermidades crónicas, dexenerativas, irreversíbeis e/ou incurábeis, (por exemplo a diálise). – Períodos de recuperación ou postoperatorios e recaída dos mesmos. – Enfermidades recollidas no anexo do Real Decreto 1148/2011, de 29 de xullo, para a aplicación e desenrolo, no sistema da Seguridade Social, da prestación económica por coidado de menores afectados por cancro ou outra enfermidade grave. As devanditas situacións deberán ser acreditadas mediante a prescrición médica, parte de baixa ou calquera outro medio fidedigno da situación que a causa.3.–Para os efectos de resolver os supostos dubidosos de inclusión no apartado 2 constituirase unha comisión mixta paritaria de seguimento das situacións de incapacidade temporal e casos excepcionais e xustificados para o persoal laboral. Artigo 83.–Prima por xubilación. No momento da xubilación, os empregados públicos ao servizo do Concello de Arzúa percibirán unha gratificación consistente nunha coantía de 200 € por anos de servizo ata un máximo de 4.500 €. CAPÍTULO XIV.–RÉXIME DISCIPLINARIO Artigo 84.–Réxime disciplinario. A Responsabilidade disciplinaria, o exercicio da potestade disciplinaria, faltas e sancións, así como a súa prescrición, serán comúns para os empregados do concello, con independencia da súa vinculación contractual laboral. As bases do sistema disciplinario, son as recollidas no Titulo VII da Lei 7/2007, de 12 de abril, e en tanto non se desenvolva dita lei no marco da nosa Comunidade Autónoma, o procedemento será o establecido polo Decreto 94/1991, do 20 de marzo, polo que se aproba o Regulamento de réxime disciplinario dos funcionarios da administración da Comunidade Autónoma de Galicia. O réxime disciplinario establecido enténdese sen prexuízo da responsabilidade civil ou penal en que poidan incorrer os empregados públicos, que se fará efectiva na forma que determine a lei. Garantirase a audiencia do interesado e a representación pola súa parte das alegacións que considere oportunas ao longo do procedemento, así como a audiencia dos órganos de representación sindical nos momentos procesuais determinantes da resolución final, como son a incoación do expediente e a formulación do prego de cargos e da proposta de resolución. CAPÍTULO XV.–FORMACIÓN NAS ENTIDADES LOCAIS Artigo 85.–A Formación do persoal laboral no Concello de Arzúa.1. Obxectivos. A formación dos/as empregados/as municipais constitúe un valor fundamental para calquera proxecto que queira afronta-la modernización dunha administración local. Neste contexto a formación debe ser considerada como unha necesidade e unha obrigación, constituíndo un obxectivo básico para incrementa-la motivación e a integración dos/as empregados/as públicos e un mecanismo eficaz e indispensable para articula-la mobilidade e a promoción. É manifesta, pois, a importancia da formación no momento actual para desenvolver unha Administración máis eficaz, polo que as súas principais funcións serán as seguintes: a) Unha función de adaptación permanente á evolución das profesións e do contido dos postos de traballo e, polo tanto, de mellora das competencias e cualificacións indispensables para incrementa-la eficacia e a calidade dos servizos que presta o Concello e o persoal ó seu cargo. b) Unha función de promoción que lles permita aos empregados/as municipais evita-lo estancamento na súa cualificación profesional. c) Unha función de adecuación e integración das previsións dos plans de emprego, entendidos como mecanismo de planificación estratéxica dos recursos humanos.2. Plans de Formación. Estableceranse plans de formación propios, ou a integración ou no seu defecto a integración nos plans estruturados pola deputación provincial.3. Formación dos traballadores e traballadoras. O Concello de Arzúa, directamente ou a través dun servizo externo, impartirá aos seus traballadores a formación teórica e práctica, suficiente e axeitada en materia preventiva, especifica dos riscos propios do seu posto de traballo ou función, tanto no momento da súa contratación como cando se produzan cambios nas súas funcións. Esta formación tamén será impartida cando se introduzan novas tecnoloxías ou cambios nos equipos de traballo e repetirase periodicamente, de ser necesario. A formación referida neste artigo impartirase sempre dentro da xornada de traballo. No caso de non ser posible, o tempo investido será descontado da mesma. Artigo 86.–Permisos para formación.1.–Tódolos empregados públicos locais deberán ter a posibilidade de acceder aos plans de formación continua da súa entidade, así como a plans agrupados que engloben a esta administración local. Para estes efectos, disporán anualmente de 40 horas dentro da xornada laboral, que serán consideradas xornada efectiva de traballo.2.–Nos plans de formación recolleranse primordialmente accións de formación que teñan unha alta demanda e que non se solapen con accións xa desenvolvidas ou que poidan ser realizadas noutra administración. CAPÍTULO XVI.–SAÚDE E SEGURIDADE Artigo 87.–Introdución.1. Aos efectos de prevención, seguridade e saúde laboral, será de aplicación no Concello de Arzúa a Lei 31/1995, de 8 de novembro, de Prevención de Riscos laborais.2. A acción en saúde laboral debe estar dirixida á prevención e ao control dos riscos nos lugares de traballo. Artigo 88.–Funcións de prevención.1. A alcaldía designará a un ou varios empregados municipais para ocuparse da actividade de prevención de riscos profesionais. Para estes efectos será oída a representación sindical.2. As funcións dos responsables de prevención axustaranse ao disposto no artigo 31 da Lei de prevención de riscos laborais. Artigo 89.–Consulta e participación.1. O exercicio da función de participación en materia preventiva levarase a cabo a través dos delegados de persoal.2. A representación sindical terá dereito a participar nos procesos de determinación nas cuestións relacionadas. Os traballadores gozarán dos dereitos de consulta e participación en materia de prevención de riscos que serán exercidos de acordo no previsto na Lei de Prevención de Riscos. Artigo 90.–Comité de seguridade e saúde.1. O Comité de seguridade e saúde é o órgano paritario e colexiado de participación, destinado á proposta e consulta regular e periódica dos plans, programas e avaliación de prevención de riscos nas administracións locais.2. Constituirase un único Comité de seguridade e saúde no ámbito do persoal funcionario e laboral ao servizo do Concello de Arzúa, que estará integrado polos delegados de prevención designados nos ditos ámbitos e por representantes do Concello en número non superior ao de delegados.3. A constitución do Comité de seguridade e saúde farase proporcionalmente ao número de efectivos do persoal funcionario e laboral existente.4. Nas reunións do Comité de seguridade e saúde poderán participar, con voz pero sen voto, os delegados sindicais e os responsables técnicos.5. O comité de seguridade e saúde reunirase trimestralmente e sempre que o solicite algunha das representacións neste.6. O Comité de seguridade e saúde adoptará as súas propias normas de funcionamento. Artigo 91.–Delegados de prevención.1. Os delegados de prevención, ao abeiro do disposto no artigo 35.4 da Lei de prevención de riscos laborais, serán designados polas organizacións sindicais con representación no Concello.2. A designación dos delegados de prevención deberá realizarse entre os empregados municipais.3. O número de delegados de prevención que poderán ser designados no Concello de Arzúa axustarase á escala establecida no artigo 35.2 da Lei de prevención de riscos laborais.4. O tempo utilizado polos delegados de prevención para o desempeño das funcións previstas no artigo 36 da Lei de prevención de riscos laborais, será considerado como de exercicio de funcións de representación, aos efectos de utilización do crédito de horas mensuais retribuídas previsto na letra e) do artigo 68 do Estatuto dos traballadores e a letra d) do artigo 11 da Lei 9/1987 de órganos de representación, e artigo 10.3 da Lei orgánica de liberdade sindical.5. Os órganos competentes proporcionarán aos delegados de prevención os medios e a formación en materia preventiva que resulten necesarios para o exercicio das súas funcións.6. A formación deberá ser facilitada pola Administración polos seus medios ou mediante concerto con organismos ou entidades especializadas na materia.7. O tempo adicado á formación en materia de prevención de riscos será considerado como tempo de traballo, e o custo da súa asistencia asumido polo Concello, cando se trate de cursos programados ou autorizados polo correspondente órgano municipal e sexan de asistencia obrigada. Artigo 92.–Saúde pública.1. O Concello de Arzúa desenvolverá as accións e medidas en materia de seguridade e saúde laboral que sexan necesarias para lograr unhas condicións de traballo que non afectan a saúde dos traballadores.2. A formulación destas accións e medidas deberán estar encamiñadas a lograr unha mellora da calidade de vida e ambiente de traballo, a desenvolver obxectivos de promoción e defensa da saúde, mellora das condicións de traballo, potenciación das técnicas preventivas como medio para a eliminación de riscos na súa orixe e a participación sindical nos centros de traballo, e a dotarse dunha planificación preventiva de acordo coa Lei de prevención de riscos laborais. Os representantes dos traballadores participarán e velarán polo seu cumprimento en todo momento.3. As técnicas preventivas deberán tender á eliminación do risco para a saúde da persoa traballadora desde a súa propia xeración, tanto no que afecta ás operacións que se realicen como nos elementos empregados no proceso.4. A formación en materia de saúde laboral e o adestramento profesional é un dos elementos esenciais para a mellora das condicións de traballo e seguridade: as partes asinantes do presente convenio significan a importancia da formación como elemento de prevención e comprométense así mesmo a realizala de forma eficiente. Artigo 93.–Plan de Prevención de Riscos Laborais.1. O Concello de Arzúa elaborará e aprobará un plan de prevención de riscos laborais, seguro o establecido no artigo 16 da Lei de Prevención de Riscos laborais.2. O dito plan incluirá en todo caso: a) A política de seguridade e saúde laboral do Concello. b) Os responsables da organización da prevención de riscos laborais. c) As funcións dos responsables da organización da prevención de riscos laborais. d) Plans de emerxencias. e) Avaliacións de risco. Procedementos de realización, aprobación e establecemento de medidas correctoras. f) Actuacións no caso de accidentes laborais. g) Formación e sensibilización do persoal do Concello en materia de prevención de riscos laborais. h) Revisión periódica do propio plan. Artigo 94.–Roupa de traballo.1. O Concello de Arzúa facilitará a todo o persoal ao seu servizo, de acordo co comité de empresa, a roupa de traballo e calzado profesional homologado e de uso obrigatorio. Tamén facilitará os equipos de protección individual axeitados para o desempeño das súas funcións, cando as condicións e a natureza do traballo o requiran.2. Os equipos de protección individual deberán empregarse cando os riscos non se poidan evitar ou non se poidan limitar por medios técnicos de protección colectiva ou mediante medidas, métodos ou procedementos de organización do traballo. Os equipos de protección individual repoñeranse sempre que sexa preciso.3. O Concello de Arzúa facilitará cada ano, naqueles postos que resulte preciso, un equipamento completo de inverno e outro de verán, que serán entregados en outubro e maio respectivamente. No caso de rotura dalgún dos elementos do equipo, este será substituído.4. O persoal do concello comprométese a coidar a roupa de traballo e material de seguridade, así como a notificar ó Concello do seu deterioro. Artigo 95.–Protección da saúde.1. O Concello de Arzúa garantirá a correcta vixilancia da saúde de todos os seus traballadores por medio das probas e exames médicos previstos neste artigo.2. As probas e exames médicos serán acordes ás funcións que se realizan en cada categoría, diferenciándoas en funcións dos riscos específicos dos respectivos postos de traballo. As probas médicas serán, por iso, específicas e repetiranse coa periodicidade suficiente para detectar posibles alteracións.3. Os exames médicos serán voluntarios, debendo os traballadores renunciar por escrito a ditos exames cando non queiran facelos, agás aqueles imprescindibles para avaliar os efectos negativos das condicións de traballo sobre a saúde, para protexer a saúde, ou se, polas características do posto de traballo, a saúde do traballador puidera constituír un perigo para si mesmo, para os demais traballadores ou para outras persoas.4. A periodicidade das probas será como mínimo anual, podendo ser menor se o caso o require.5. O resultado das probas terá carácter persoal e privado, polo que o seu uso e difusión suxeitarase ao previsto na normativa vixente sobre esta materia.6. As probas e exames efectuaranse, de ser posible, dentro da xornada laboral. O tempo empregado será o estritamente necesario, incluíndo o de desprazamento, e considerarase para todos os efectos como tempo efectivo de traballo no caso das probas de carácter obrigatorio. Nestes suposto os gastos de transporte correrán a cargo do Concello.7. No suposto de probas ou exames obrigatorios efectuados fóra da xornada laboral o tempo empregado nos mesmos será compensado deducíndose da súa xornada laboral. DISPOSICIÓNS ADICIONAIS Disposición adicional primeira. Consolidación do emprego temporal e procesos de funcionarización.1. Coa finalidade de favorecer a profesionalización na Administración e o dereito á estabilidade no traballo do persoal temporal ou indefinido de longa duración con prazas dotadas orzamentariamente, na primeira oportunidade que a Lei o permita incluiranse todas as prazas na RPT e os procesos selectivos para ocupar como persoal laboral fixo as citadas prazas.2. A convocatoria dos procesos selectivos para ocupar as prazas como persoal laboral fixo efectuaranse de acordo coa Lei. Na fase de concurso valorarase a experiencia profesional nas prazas que sexan obxecto de convocatoria.3. As bases das convocatorias que se aproben para a cobertura das prazas ás que se refire esta disposición adicional primeira serán negociadas coa representación sindical. Disposición adicional segunda. Plan de Igualdade O Concello de Arzúa asume como principio reitor da súa actuación a igualdade de trato e oportunidades entre homes e mulleres. Non existirá entre os traballadores dun ou outro sexo diferenza algunha por razón de xénero en materia retributiva, de clasificación profesional, de sistema de traballo ou de xornada. Durante a vixencia do Convenio o Concello de Arzúa adoptará medidas concretas para lograr a efectividade deste principio. O Concello comprométese a cumprir estritamente coa Lei Orgánica 3/2007, de 22 de marzo, para a igualdade efectiva de mulleres e homes; en especial, todo o recollido no Título IV da Lei que recolle o dereito ao traballo en igualdade de oportunidades. O Concello e a representación legal dos traballadores elaborarán un plan de igualdade. O devandito plan fixará os obxectivos concretos de igualdade a acadar, as estratexias e prácticas a adoptar para a súa consecución, así como o establecemento de sistemas eficaces de seguimento e avaliación dos obxectivos fixados. Para a consecución deses obxectivos, o plan de igualdade deberá contemplar, entre outras, as materias de acceso ao emprego, clasificación profesional, promoción e formación, retribucións, ordenación do tempo de traballo para favorecer, en termos de igualdade entre mulleres e homes, a conciliación laboral, persoal e familiar, e prevención do acoso sexual e do acoso por razón de sexo. A tal efecto, crearase unha comisión de traballo para a igualdade de trato formada por tres membros en representación do comité de empresa e delegados de funcionarios e outros 3 membros en representación do Concello. Disposición adicional terceira Todas aquelas melloras normativas que se produzan nas materias reguladas no presente Convenio durante a vixencia do mesmo e que sexan de aplicación á Administración Local serán incorporadas como Anexo ao mesmo. DISPOSICIÓN TRANSITORIA A aplicación da estrutura retributiva recollida no artigo 74 de este convenio será de aplicación no momento en que se modifiquen na a RPT os conceptos retributivos do persoal laboral para adaptalos o sistema funcionarial, mentres tanto seguirase coa estrutura retributiva actual. A antigüidade por trienios aboarase a todo o persoal laboral do Concello de Arzúa con importe único de 40 Euros, sempre que non sexa contrario á lexislación orzamentaria básica ou en calquera caso, cando o permita a lei. Se non fora así e non se puidera aplicar, aboaríase a antigüidade como se viña facendo ata o presente. DISPOSICIÓN FINAL O presente convenio entrará en vigor ao día seguinte da súa publicación oficial. En calquera caso, a vixencia daquelas cuestións relativas a materias retributivas e que supoñan unha variación da situación anterior á entrada en vigor deste texto, comezarán a surtir efectos xunto co exercicio orzamentario de 2014, e polo tanto, con data de 1 de xaneiro dese ano. TABLA DE RETRIBUCIÓNS DO PERSOAL LABORAL